text:
E leai se tasi e tatau ona teenaina le aioiga ia tatou tutufaatasi ia faateleina lo tatou popolega mo le tulaga manuia ma le lumanai o a tatou fanau—le tupulaga faiae.
E mafai ona tatou manatuaina uma o tatou lagona pe a tagi se tamaitiiti laitiiti ma aapa mai ia i tatou mo se fesoasoani. Ua tuu mai ia i tatou e se Tama Faalelagi alofa na lagona e uunaia ai i tatou ia fesoasoani atu i Ana fanau. Faamolemole ia manatunatu i na lagona a o ou lauga atu e uiga i lo tatou tiutetauave e puipui ma galulue mo le tulaga manuia o fanau.
Ou te tautala atu mai se vaaiga o le talalelei a Iesu Keriso, e aofia ai Lana ata o le faaolataga. O lo’u valaauga. Ua i ai i taitai o le Ekalesia i le lotoifale se tiutetauave mo se faataatiaga faalelaueleele, e pei o se uarota po o se siteki, ae ua nafa se Aposetolo ma le molimau atu i le lalolagi atoa. I malo uma, o ituaiga uma ma gagana, o fanau uma o fanau a le Atua.
E ui lava ou te le tautala i faaupuga faaupufai po o aiaiga mo tagata lautele, ae e pei foi o taitai o isi Ekalesia, e le mafai foi ona ou tautala mo le tulaga manuia o fanau e aunoa ma le talanoaina o filifiliga ua faia e tagatanuu, taitai faalemalo, ma tagata faigaluega i faalapotopotoga tumaoti. Ua tatou i ai uma i lalo o le poloaiga a le Faaola ia fealofani ma fetausiai le tasi ma le isi, aemaise lava mo e ua vaivai ma lē malupuipuia.
O fanau e maualuga tele le vaivai. E itiiti pe leai foi se malosi latou te puipuia pe tausi ai i latou lava ma itiiti foi se uunaiga i le tele o mea ia e taua i lo latou tulaga manuia. E manaomia e le fanau isi e tautatala mo i latou, ma latou te manaomia ni tagata e faia ni faaiuga o e e faamuamuaina lo latou tulaga manuia i lo mea e fiafia i ai tagata matutua manatu faapito.
I.
I le lalolagi atoa, ua faateia i tatou i le faitau miliona o fanau aafia i solitulafono leaga a tagata matutua ma le manatu faapito.
I nisi o atunuu o loo fevatauai, ua ave faamalosi ai le fanau e fai ma fitafita i vaegaau faatuiese.
I se lipoti a Malo Aufaatasi o loo ta’ua ai e faapea ua silia ma le lua miliona tamaiti e sauaina i tausaga taitasi e ala i amioga faatalitane ma ponokalafi.1
Mai le vaaiga i le ata o le faaolataga, o se tasi o sauaga aupito sili ona ogaoga o fanau o le taofia lea o lo latou fananau mai. O se faiga lea i le lalolagi atoa. O le fananau mai o tamaiti i le malo o le Iunaite Setete o le tulaga aupito sili lea ona maualalo i le 25 tausaga,2 ma o le fananau mai o tamaiti i le tele o atunuu Europa ma Asia ua maualalo ifo ma tulaga tului mo le tele o tausaga. E le na o se faafitauli faalelotu lenei. A o faaitiitia le aofai o le tupulaga faiae, ua faavaivaia foi aganuu ma ua faaitiitia foi malo ma e iu lava ina mou atu.
I se tasi mafuaaga o le faaitiitia o le fananau mai o tamaiti o le faatinoga lea o le taotoga o le faamutaina o se maitaga. I le lalolagi atoa, pe tusa e silia ma le 40 miliona taotoga i le tausaga e tasi.3 E tele tulafono o loo faatagaina ai pe faalauiloa ai foi ia taotoga o le faamutaina o maitaga, ae ia i tatou o se mea leaga tele lenei mea. O isi sauaga o fanau lea o loo tupu i le taimi o maitaga o aafiaga e oo i ai le pepe e lei fanau mai ona o se taunuuga o le le lelei o meaai a le tina po o le faaaogaina o fualaau faasaina.
O loo i ai se malapagatia ua iloagofie, ua tele tamaiti e fasiotia pe faamanualiaina a o lei fananau mai a o lea foi e naunau ni matua e le mafai ona fanauina ni fanau, e saili atu i ni pepe ina ia vaetamaina.
O le sauaina o tamaiti po o le lafoaia o fanau lea e tupu pe a mavae le fanau mai o loo sili atu ona vaaia faalauaitele. I le lalolagi atoa, e toetoe lava a valu miliona fanau e feoti a o lei atoa le tai lima tausaga, o le tele lava e mafua mai i faamai e mafai ona togafitia ma puipuia.4 Ma ua lipotia mai e le Faalapotopotoga o le Soifua Maloloina o le Lalolagi e faapea e tasi i le fa tamaiti e le mafai ona tutupu ae malolosi e pei ona tatau ai, faalemafaufau ma faaletino, ona o le le lava o meaai.5 O le nonofo ai ma faimalaga solo faavaomalo, ua matou vaaia ai o ni taitai o le Ekalesia le tele o nei tulaga. Ua lipotia mai e le au peresitene aoao o le Peraimeri ia fanau o loo ola i tulaga “tatou te le mafaufauina.” Sa faapea mai se tina i le Atu Filipaina: “O nisi taimi e le lava ai ni matou tupe mo ni meaai, ae e le afaina lena ona ou te maua ai le avanoa e aoao ai la’u fanau e uiga i le faatuatua. Matou te faapotopoto ma tatalo mo se toomaga, ma e vaaia e le fanau le faamanuiaina o i matou e le Alii.”6 I Aferika i Saute, sa feiloai ai se tagata faigaluega o le Peraimeri ma se teineitiiti laitiiti, ua tuuatoatasi ma le faanoanoa. I ni tali tau le lagona i ni fesili alofa, sa ia fai mai ai e leai sona tina, leai se tama, ma e leai foi se tina matua—ua na o se tama matua o loo tausia o ia.7 O ia faalavelave e taatele i se konetineta lea e toatele ai ē tausia fanau ua maliliu i le AIDS.
E oo lava foi i malo mauoa o loo faamanualia ai lava le fanau laiti ma le autalavou i le tuulafoaiina. O fanau o loo tutupu ae i le mativa e leaga le tausiga o le soifua maloloina ma lē lava ni avanoa faaleaoaoga. Ua aafia foi i latou i siosiomaga lamatia i o latou siosiomaga faaletino ma faaleaganuu ma e oo foi i le tuulafoaiina e o latou matua. Sa faasoa mai talu ai nei e Elder Jeffrey R. Holland le aafiaga o se alii leoleo AAG. I se suesuega na ia maua ai ni fanau laiti se toalima o loo faapupuu faatasi ma taumafai e momoe e aunoa ma se faamalu i luga o se fola palapala i se fale o loo inupia ai ma patī lo latou tina ma isi. Sa leai se meaai i le fale e aveesea ai le fiaai. Ina ua uma ona ia faamomoeina le fanau i se moega ua ufiufiina, sa tootuli le leoleo ma tatalo mo lo latou puipuiga. A o ia savali ese atu i le faitotoa, sa oso atu ia te ia se tasi o i latou, pe ono tausaga, uu lona lima, ma augani atu, “E mafai ona e vaetamaina au faamolemole?”8
Tatou te manatua le aoaoga a lo tatou Faaola a o ia faatuina se tamaitiiti laitiiti i luma o Ona soo ma tautino atu:
“Ai se talia se tamaitiiti faapenei ona o lo’u igoa, ua ia talia au.
“Ai se na te faatausuai i se tasi o i latou nei e faatauvaa o e faatuatua ia te au, e lelei i lea tagata pe ana nonoa se maaolo tele i lona ua, ma faagotoina o ia i le moana loloto” (Mataio 18:5–6).
Pe a tatou mafaufau i le matautia o mea e tatau ona puipuia mai ai le fanau, e tatau foi ona tatou faaaofia ai ma le sauaina faalelagona. O matua po o isi tagata e tausia tamaiti po o faiaoga po o uo e faatausuai, taufaamatau, pe faamaasiasia le fanau po o le autalavou e mafai ona latou faamanualiaina tumau [i latou] nai lo se manua faaletino. O le faia ia lagonaina e se tamaitiiti po o se talavou e leai sona taua, lē alofaina, po o le lē manaomia e mafai ona faatupuina ai se manuaga ogaoga ma tumau i lona tulaga manuia faalelagona ma le tuputupu ae.9 O tagata talavou e tauivi ma soo se tulaga e le masani ai, e aofia ai le tosina atu i le itupa e tasi, e patino lava le leaga ma e manaomia ai le malamalamaaga agaalofa—ae le o le taufaifai i ai po o le faaesea.10
Faatasi ai ma le fesoasoani a le Alii, e mafai ai ona tatou salamo ma suia ma ia sili atu ona alolofa ma fesoasoani atu i fanau—i a tatou lava fanau ma i latou o vagaia i tatou.
II.
O loo i ai ni nai faataitaiga o le taufaamatau faaletino pe faalelagona i fanau e taua foi e pei o na taufaamatau e sau mai ia latou sootaga ma o latou matua po o e vaavaaia i latou. Sa saunoa mai Peresitene Thomas S. Monson e uiga i le mea sa ia ta’ua o “galuega leaga” o le sauaina o fanau, lea e nutimomoia ai pe faaleagaina ai e se matua ia foliga o se tamaitiiti, faaletino pe faalelagona.11 Sa ou faanoanoa ona sa tatau ona ou suesue i faamaoniga faateia o ia tulaga i le taimi o la’u tautua i le Faamasinoga Sili i Iuta.
I le taua aupito silisili i le tulaga manuia o le fanau, o le tulaga lea i le faaipoipo pe leai o o latou matua, o le natura ma le umi o le faaipoipoga, ma le mea aupito taatele, o le aganuu ma faamoemoega o le faaipoipoga ma le tausia o le tamaitiiti i le mea o loo latou nonofo ai. Ua faamalamalama mai e ni tagata tomai se toalua o le aiga: “I le talafaasolopito atoa, sa avea lava le faaipoipoga ma se faalapotopotoga muamua ma le sili mo le foafoaina ma le tausiaina o le fanau. Ua maua ai se fusi faaleaganuu lea e saili atu e faafesootai ai le tama i lana fanau e ala i le fusia o ia i le tina o lana fanau. Ae i le taimi nei, ua faateleina pea le tuleieseina o le fanau mai le taulaiga atoa.”12
Ua faamatalaina e se polofesa o tulafono i Harvard le tulafono o loo i ai nei ma le uiga e faatatau i le faaipoipoga ma le tatalaga o faaipoipoga: “O uiga Faa-Amerika [o i ai nei] e uiga i le faaipoipoga, e pei ona ta’ua i le tulafono ma i se aoaoga sili ona lauiloa, e faapenei: o le faaipoipoga o se sootaga lea e i ai muamua lava mo le faamalieina o toalua taitoatasi. Afai e le toe faatinoa lenei matafaioi, e leai se tasi e tuuaia ma o se isi lava o toalua e mafai ona faamutaina i lona loto. … E faigata ona mafaufauina le fanau i nei tulaga; i le tele o tulaga e mafaufau i ai e le taua i latou.”13
Ua aoao mai taitai o la tatou Ekalesia e faapea o le mafaufau i le faaipoipoga “ua na o se maliliega e mafai ona ulu i ai mo le faamalieina … ma toe vavaeeseina ai pe a oo mai se faigata muamua lava … o se faatinoga faatiapolo ua agavaa mo se faasalaga matuia,” aemaise lava le “mafatia ai fua o le fanau.”14 Ma e aafia ai ma fanau i le tatalaga o faaipoipoga. E silia ma le afa o faaipoipoga na tatalaina i se tausaga talu ai nei na aafia ai ni ulugalii sa i ai ni fanau laiti.15
E toatele tamaiti semanu e maua faamanuiaga o le tausiaina e o latou matua uma pe ana faapea e mulimuli o latou matua i lenei aoaoga musuia i le folafolaga i aiga: “O le tane ma le ava ua i ai le tiutetauave paia e alofa ma tausi e le tasi le isi ma a la fanau. … Ua i ai i matua se tiute paia e tausia a latou fanau i le alofa ma le amiotonu, ia tuuina atu i ai mea e manaomia i le faaleagaga ma le faaletino, ma ia aoao i latou ia alolofa ma feauaunaai.”16 O aoaoga aupito sili ona mamana mo fanau e auala lea i faataitaiga a o latou matua. O matua e tatala faaipoipoga e mautinoa lava ua la aoao atu se lesona le lelei.
O loo i ai ni tulaga mautinoa ia e talafeagai ai ona tatala se faaipoipoga mo le lelei o le fanau, ae o na tulaga e le masani ai.17 I le tele o faigata o faaipoipoga e tatau ai i matua femisaai ona mafaufau mamafa i manaoga o le fanau. Faatasi ai ma le fesoasoani a le Alii, e mafai ai ona la faia lena mea.
O fanau o tagata ia e muamua lava mafatia i tulafono o loo i ai nei ia o loo faatagaina ai le mea ua ta’ua o le “tete’a ae leai se sese.” Mai se manatu o le fanau, o le tatalaga o faaipoipoga ua faigofie tele. I le aoteleina o sailiiliga o le malamalama faaagafesootai, sa faaiuina ai e se tagata tomai faaeteete e faapea “o le faatulagaga o le aiga lea e maua ai taunuuga aupito sili ona lelei mo fanau, i se averesi, e toalua matua moni o loo tumau pea le la faaipoipoga.”18 Sa matauina e se tusitala o le New York Times “le mea moni faateia e oo lava i se faaipoipoga e masani ai ua faaitiitia i le Iunaite Setete … ua faateleina faamaoniga mo le taua o le faaipoipoga i le tulaga manuia o fanau.”19 O lena mea moni e tatau ona tuu atu ai se taiala taua i matua ma ē o le a avea ma matua, atoa ai ma taitai ina ia faateleina lo latou gauai atu i mea e silisili ona lelei mo fanau e ese mai le manatu faapito o tagata palota ma tagata e lagolagoina tele ia mea e fiafia i ai tagata matutua.
E faamanualiaina foi le fanau i faaipoipoga ia e le o faia. O ni nai mea moni e uiga i le tulaga manuia o la tatou tupulaga faiae ua sili atu ona faapopoleina nai lo le lipoti talu ai nei e faapea e 41 pasene o pepe fananau mai i le Iunaite Setete e fananau mai i tamaitai e le o faaipoipo.20 O tina e le o faaipoipo e matua anoanoai luitau o i ai, ma ua manino le faamaoniga o loo i ai a latou fanau i se tulaga le lelei tele pe a faatusatusa i fanau e tausia e matua faaipoipo.21
O le toatele o fanau e fananau mai i tina lē faaipoipo—58 pasene—sa fananau i ulugalii e nonofo faatasi ae le faaipoipo.22 Po o le a lava sa tatou tala e uiga i nei ulugalii le faaipoipo, o loo faaalia i suesuega e faapea o a latou fanau e mafatia i tulaga le lelei iloga pe a faatusatusa atu i isi tamaiti.23 Mo le fanau, o le fesootaiga tumau o le faaipoipoga e taua.
E tatau foi ona tatou manatu o tulaga le lelei foi ia e tasi mo fanau e tausia e ni ulugalii o le itupa e tasi. O le aoaoga o le malamalama faaagafesootai e finauina leaga ma faaupufai i aafiaga faaumiumi o lenei mea i fanau, ona o le mafuaaga autu, e pei ona matauina ai e se tusitala o le New York Times, o le faaipoipoga o le itupa e tasi o se suesuega faaagafesootai, ma e pei lava o le tele o suesuega o le a tele se taimi e faaaluina ia malamalama ai i ona taunuuga.”24
III.
Ua ou talanoa atu mo le fanau—o fanau i soo se mea. E ono teenaina e nisi tagata nisi o nei faataitaiga, ae e leai se tasi e tatau ona teenaina le aioiga ia tatou tutufaatasi ia faateleina lo tatou popolega mo le tulaga manuia ma le lumanai o a tatou fanau—le tupulaga faiae.
O loo matou talanoa atu e uiga i fanau a le Atua, ma e faatasi ai ma Lana fesoasoaniga mamana, e mafai ai ona tatou faia ni mea sili atu e fesoasoani ai ia i latou. I lenei augani, e le gata ai ou te lauga atu i le Au Paia o Aso e Gata Ai ae faapena foi tagata uma o faatuatuaga faalelotu ma isi o loo i ai se faatulagaga taua lea e mafua ai ona latou mafaufau e sili atu le taua o manaoga patino o isi nai lo o latou lava manaoga patino aemaise lava i le tulaga manuia o fanau.25
Ua nofouta foi tagata faalelotu e uiga i le aoaoga a le Faaola i le Feagaiga Fou e faapea o fanau iti mama o o tatou faataitaiga ia o le lotomaualalo ma le aoaoina gofie.
“E moni, ou te fai atu ia te outou, a le liua outou, ma avea ia pei o tama iti, tou te le sao lava i le malo o le lagi.
“O lenei o se faamaulalo o ia ia te ia e pei o le tamaitiiti nei, e sili lea i le malo o le lagi” (Mataio 18:3–4).
I le Tusi a Mamona tatou te faitau ai i le aoaoga a le Alii toetu i sa Nifae e faapea e tatau ona salamo ma papatisoina i latou “ma avea e pei o se tamaitiiti” a leai e le mafai ona latou maua le malo o le Atua (3 Nifae 11:38; tagai foi Moronae 8:10).
Ou te tatalo ina ia faamaualaloina i tatou lava e pei o tamaiti laiti ma aapa atu e puipui a tatou fanau laiti, aua o i latou o le lumanai, mo i tatou, mo la tatou Ekalesia, ma lo tatou malo. I le suafa o Iesu Keriso, amene.
Faaali Mau Faasino
-
1. Tagai UNICEF, The State of the World’s Children 2005: Childhood under Threat (2004), 26.
-
2. Tagai Haya El Nasser, “National Birthrate Lowest in 25 Years,” USA Today, July 26, 2012, A1.
-
3. Tagai Gilda Sedgh ma isi, “Induced Abortion: Incidence and Trends Worldwide from 1995 to 2008,” The Lancet, vol. 379, no. 9816 (Feb. 18, 2012), 625–32.
-
4. Tagai UNICEF, “Young Child Survival and Development,” http://www.unicef.org/childsurvival/index.html.
-
5. Tagai World Health Organization, World Health Statistics 2012 (2012), 109, 118.
-
6. Lipoti a le au peresitene aoao o le Peraimeri, Sete. 13, 2012.
-
7. Lipoti a le au peresitene aoao o le Peraimeri.
-
8. Tagai Jeffrey R. Holland, “Israel, Israel, God Is Calling” (Church Educational System devotional for young adults, Sept. 9, 2012), lds.org/broadcasts; see also R. Scott Lloyd, “Zion Not Only Where, but How We Live, Says Elder Holland,” Deseret News, Sept. 10, 2012, B2.
-
9. Tagai Kim Painter, “Parents Can Inflict Deep Emotional Harm,” USA Today, July 30, 2012, B8; Rachel Lowry, “Mental Abuse as Injurious as Other Forms of Child Abuse, Study Shows,” Deseret News, Aug. 5, 2012, A3.
-
10. Tagai “End the Abuses,” Deseret News, June 12, 2012, A10.
-
11. Thomas S. Monson, “O Le a Taitaia i Latou e se Tamaitiiti,” Liahona, Iuni 2002, 2.
-
12. W. Bradford Wilcox and Elizabeth Marquardt, eds., The State of Our Unions: Marriage in America (2011), 82.
-
13. Mary Ann Glendon, Abortion and Divorce in Western Law: American Failures, European Challenges (1987), 108.
-
14. David O. McKay, “Structure of the Home Threatened by Irresponsibility and Divorce,” Improvement Era, June 1969, 5.
-
15. Tagai Diana B. Elliott and Tavia Simmons, “Marital Events of Americans: 2009,” American Community Survey Reports, Aug. 2011.
-
16. “O Le Aiga: O Se Folafolaga i le Lalolagi,” Liahona, Nov. 2010, 129.
-
17. Tagai Dallin H. Oaks, “Teteaga,” Liahona, May 2007, 71.
-
18. Charles Murray, Coming Apart: The State of White America, 1960–2010 (2012), 158.
-
19. Ross Douthat, “Gay Parents and the Marriage Debate,” New York Times, June 11, 2012, http://douthat.blogs.nytimes.com/2012/06/11/gay-parents-and-the-marriage-debate.
-
20. Tagai Joyce A. Martin ma isi, “Births: Final Data for 2010,” National Vital Statistics Reports, vol. 61, no. 1 (Aug. 2012), 10.
-
21. Tagai William J. Doherty and others, Why Marriage Matters: Twenty-One Conclusions from the Social Sciences (2002); W. Bradford Wilcox and others, Why Marriage Matters: Thirty Conclusions from the Social Sciences, 3rd ed. (2011).
-
22. Tagai Martin, “Births: Final Data for 2010,” 10–11.
-
23. Tagai Wilcox, Why Marriage Matters.
-
24. Douthat, “Gay Parents and the Marriage Debate.” Ua faaalia i se suesuega talu ai nei ma le mae’ae’a, ni faaletonu matuia na lipotia mai e ni talavou matutua ma se matua na faia ni sootaga o le itupa e tasi a o lei atoa le 18 o le tamaitiiti (tagai Mark Regnerus, “How Different Are the Adult Children of Parents Who Have Same-Sex Relationships? Findings from the New Family Structures Study,” Social Science Research, vol. 41 [2012], 752–70).
-
25. Ua matua tautino atu le Au Paia o Aso e Gata Ai i tulaga faamātua o se tasi o sini e aupito sili ona taua i le olaga (tagai Pew Research Center’s Forum on Religion and Public Life, Mormons in America: Certain in Their Beliefs, Uncertain of Their Place in Society, Jan. 12, 2012, 10, 16, 51).


c: text/html

text:
Po o E Taumafai e Matua Faaleagaga e Pei o Keriso?
“Ia atoatoa lona matua e pei o Keriso.”—EFE. 4:13.
PESE: 69, 70
1, 2. O le ā le sini o Kerisiano uma? Aumai se faataʻitaʻiga.
PE A filifilia e se avā ni fualaau ʻaina mai i le maketi, e na te lē faatauina i taimi uma fualaau ʻaina lapopoʻa po o fualaau taugofie. Nai lo o lea, e na te filifilia le fualaau ʻaina ua pula ma manaia i le tofo. E na te filifilia le fualaau ʻaina ua matua lelei.
2 I se tulaga talitutusa, e silasila mai le Atua i le matutua o ana auauna. E lē o le matutua i le itu faaletino ae o le itu faaleagaga. O le sini o se Kerisiano ia avea ma auauna taʻumatuaina a Ieova. E tusa po ua māeʻa ona tuuina atu ma papatiso se tasi, ae e faaauau pea ona ia tuputupu aʻe faaleagaga. Na tusi le aposetolo o Paulo e faatatau i le manaʻomia ona matutua faaleagaga o Kerisiano i Efeso. Na ia faalaeiauina i latou e taumafai ina ia ʻtasi i latou uma i le faatuatuaga, ma le poto saʻo e faatatau i le Alo o le Atua, ia oo ina avea ma tagata matua, ina ia atoatoa lona matua e pei o Keriso.’—Efe. 4:13.
3. O le ā le tulaga o le faapotopotoga i Efeso, lea e pei foʻi o aso nei?
3 I le taimi na tusi atu ai Paulo i Efeso, ua māeʻa ona faavae le faapotopotoga i inā. O le toʻatele o soo ua matutua faaleagaga. Peitaʻi, o nisi na manaʻomia pea ona taumafai e ausia lenā tulaga. E faapena le tulaga o Molimau a Ieova i aso nei. O le toʻatele o uso ma tuafāfine ua leva ona auauna i le Atua, ma ua matutua faaleagaga. Peitaʻi, e lē o tagata uma ua oo i lenā tulaga. O se faaaʻoaʻoga, e papatiso i tausaga taʻitasi le toʻatele o tagata fou, ma e manaʻomia ona latou taumafai e matutua faaleagaga. Ae faapefea oe?—Kolo. 2:6, 7.
TUPUTUPU AʻE FAA-KERISIANO
4, 5. O ā vala e eseese ai Kerisiano e matutua faaleagaga, ae o ā vala e tutusa ai? (Tagaʻi i le ata i luga aʻe o le matua.)
4 Pe a e iloiloina fualaau ʻaina i le maketi, e eseese uma o latou foliga. Peitaʻi, e iai ni vala e tutusa uma ai e iloa ai ua pula. I se tulaga talitutusa, o Kerisiano matutua faaleagaga e eseese o latou atunuu, talaaga, soifua mālōlōina, matutua, ma tomai. E eseese foʻi o latou uiga ma aganuu. E ui i lea, o i latou e tuputupu aʻe faaleagaga ua latou atiaʻe uiga e iloa ai ua matutua faaleagaga. E faapefea?
5 O se auauna a Ieova e matua faaleagaga, e faaaʻoaʻo iā Iesu ma ʻmulimulituʻi i ona tulaga aao.’ (1 Pete. 2:21) O le ā le mea e sili ona tāua na faamatilatila mai e Iesu? O le alofa lea iā Ieova ma le loto atoa, ola atoa, ma le mafaufau atoa, ma ia alofa atu i tuaoi e pei ona e alofa iā te oe lava. (Mata. 22:37-39) E taumafai se Kerisiano e matua faaleagaga e faatatau lenā fautuaga. E atagia mai i lona olaga lona faatāuaina o lana faiā ma Ieova, faapea lona alofa lē manatu faapito i isi.
6, 7. (a) O ā nisi o uiga e iloa ai se Kerisiano e matua faaleagaga? (e) O le ā o le a tatou iloiloina?
6 Ua tatou malamalama o le alofa, o se tasi o vala o le fua o le agaga paia lea e faaalia e se Kerisiano ua matua faaleagaga. (Kala. 5:22, 23) E tāua foʻi isi vala o le fua o le agaga e pei o le agamalu, amio pulea, ma le faapalepale. E fesoasoani na uiga iā te iā e onosaʻi ai i tulaga faigatā, ma lē mou atu lona faamoemoe pe a tulaʻi mai mafatiaga. Pe a faia ana lava suʻesuʻega, e na te saʻilia taʻiala faale-Tusi Paia e fesoasoani iā te ia e iloa ai le eseesega o le lelei ma le leaga. O lea, e iloa lona matua faaleagaga pe a faia ana filifiliga. O se faaaʻoaʻoga, e mulimuli o ia i lona lotofuatiaifo ua uma ona aʻoaʻoina i le Tusi Paia. E faaalia le lotomaulalo o se Kerisiano e matua faaleagaga, i le iloaina e sili atu ala ma tapulaa a Ieova nai lo o ona manatu. * E maelega o ia e talaʻi le tala lelei ma saosaolaumea i le autasi o le faapotopotoga.
7 Po o le ā lava le umi talu ona tatou auauna iā Ieova, e tatau ona tatou iloiloina le fesili lenei, ʻPe e iai ni vala o loʻu olaga e manaʻomia ona suia ina ia ou mulimulituʻi ai i le faaaʻoaʻoga a Iesu, ma agaʻigaʻi i luma faaleagaga?’
“O MEAʻAI AANO E MO TAGATA MATUTUA IA”
8. Na faapeʻī le malamalama o Iesu i le Tusi Paia?
8 Sa matuā malamalama lelei Iesu i le Afioga a le Atua. A o 12 ona tausaga, sa mafai lava ona ia fetufaaʻi ma aʻoaʻo i le malumalu i mataupu faaleagaga. “Ua matuā ofo i latou uma o ē ua faalogologo iā te ia i lona malamalama ma ana tali ua fai atu.” (Luka 2:46, 47) A o faagasolo le faiva a Iesu, sa lē mautali i latou na tetee ane i le auala na ia faaaogāina ai le Afioga a le Atua.—Mata. 22:41-46.
9. (a) O le ā le auala e suʻesuʻe ai le Tusi Paia e tāua mo se tasi e fia tuputupu aʻe faaleagaga? (e) O le ā le fuafuaga o le suʻesuʻeina o le Tusi Paia?
9 E tusa ai ma le faaaʻoaʻoga a Iesu, o se Kerisiano e manaʻo e tuputupu aʻe faaleagaga e taumafai e malamalama lelei i le Tusi Paia. E faaauau ona ia suʻesuʻe loloto i ai, ma iloa “o meaʻai aano e mo tagata matutua ia.” (Epe. 5:14) O se Kerisiano e matua faaleagaga, e manaʻo e iloa le “poto saʻo e faatatau i le Alo o le Atua.” (Efe. 4:13) Pe e iai sau faasologa e faitau ai le Tusi Paia i aso taʻitasi? Pe e te mulimuli i se faasologa e faia ai au lava suʻesuʻega, ma fai taumafaiga e faaavanoa se taimi i vaiaso taʻitasi mo le tapuaʻiga a le aiga? A o e iloiloina le Afioga a le Atua, ia e mataala i taʻiala faale-Tusi Paia e fesoasoani iā te oe e malamalama lelei ai i manatu ma faalogona o Ieova. Pe a māeʻa, ona taumafai lea e faatatau na taʻiala, ma faalagolago i ai pe a faia au filifiliga, ma atili ai ona e mafuta vavalalata atu iā Ieova.
10. E faapefea i mea ua iloa e se Kerisiano e matua faaleagaga ona aafia ai lona olaga i aso faisoo?
10 E faia e se Kerisiano e matua faaleagaga mea e sili atu, nai lo o le mauaina o le poto. E faaopoopo atu i mea ua ia iloaina, e tatau ona ia naunau i ala o Ieova ma mataupu silisili. E iloa lenā naunau, i le auala e faatulaga ai mea e sili ona tāua i lona olaga, lea e ōgatusa ma le finagalo o le Atua nai lo o faanaunauga faaletagata. E lē gata i lea, ua ia “tuu ese” ona uiga ma ana amioga tuai. A o faia e se Kerisiano na suiga, o le a ia ofu i le tagata fou po o uiga o Keriso, lea na “foafoaina e tusa ma le finagalo o le Atua, i le amiotonu moni ma le faamaoni.” (Faitau le Efeso 4:22-24.) Na tusia le Tusi Paia i le taʻitaʻiga a le agaga paia. Pe a faalolotoina le iloa ma le naunau o se Kerisiano i tapulaa a le Tusi Paia, o le a tatala atu lona loto ma lona mafaufau e taʻitaʻia e le agaga paia. E saosaolaumea lenā vala i lona tuputupu aʻe faaleagaga.
AUFAATASI I LE AUTASI
11. Na faapeʻī feutagaʻiga a Iesu ma lona aiga ma ona soo?
11 I le avea o Iesu o se tagata lelei atoatoa, sa siʻomia o ia e tagata e lē lelei atoatoa. Sa tausia aʻe o ia e ni mātua e lē lelei atoatoa, ma sa ia mafuta i le tele o tausaga ma lona aiga e lē lelei atoatoa. E oo lava i ona soo na vavalalata iā te ia, sa aafia i latou i le agaga fiasili ma le faumālō lea sa taatele i lenā taimi. O se faaaʻoaʻoga, i le pō a o leʻi maliu Iesu, na ʻfefinauaʻi ai i latou po o ai o i latou e sili.’ (Luka 22:24) Sa mautinoa e Iesu o le a tuputupu aʻe faaleagaga ona soo lē lelei atoatoa ma faavaeina se faapotopotoga e autasi. I lenā lava afiafi, na tatalo ai Iesu ina ia autasi ona aposetolo, ma talosaga atu i lona Tamā i le lagi: “Ia tasi i latou uma e pei o oe le Tamā e autasi ma aʻu, o aʻu foʻi e autasi ma oe, ina ia autasi foʻi i latou ma i taʻua, . . . ina ia tasi i latou e pei ona tasi i taʻua.”—Ioa. 17:21, 22.
12, 13. (a) Ua faapefea ona faamatilatila i le Efeso 4:15, 16 le manaʻomia ona faatupuina o le autasi i le faapotopotoga? (e) Na faapefea ona foʻia e se uso sona vaivaiga, ma taumafai e atiaʻe le autasi?
12 E faatupuina e se auauna taʻumatuaina a Ieova le agaga autasi i le faapotopotoga. (Faitau le Efeso 4:1-6, 15, 16.) O le sini o tagata o Ieova ia “fesootaʻi lelei” ma ia galulue soosootauʻau. E tusa ai ma le Afioga a Ieova, e tatou te manaʻomia le lotomaulalo ina ia maua ai le autasi. O se uso po o se tuafafine e matua faaleagaga, e lotomaulalo e galue ina ia maua le autasi, e tusa pe feagai ma tulaga lē lelei atoatoa o isi. O le ā le auala e te tali atu ai i tulaga lē lelei atoatoa o isi i le faapotopotoga? E faapeʻī lau tali atu pe a faatigā mai se tasi o le faapotopotoga iā te oe? Po o lau masani le lē tautala atu i lenā tagata? Po o lau masani o le taumafai lea e faalelei lenā faiā? O se Kerisiano e matua faaleagaga e taumafai malosi e foʻia faafitauli, nai lo o le faatupuina o faafitauli.
13 Seʻi manatu i le faaaʻoaʻoga a Uwe. Sa masani ona tigā ona faalogona ona o vaivaiga o uso ma tuafāfine. O lea na ia filifili ai e faaaogā le Tusi Paia ma le tusi Insight on the Scriptures e iloilo ai le olaga o Tavita. Aiseā na ia filifilia ai Tavita? Talu ai sa feagai foʻi Tavita ma faafitauli mai isi auauna a Ieova. O se faaaʻoaʻoga, sa taumafai le tupu o Saulo e fasioti o ia, na mananaʻo nisi tagata e fetogi o ia i maa, ma e oo lava i le avā a Tavita na faifai iā te ia. (1 Samu. 19:9-11; 30:1-6; 2 Samu. 6:14-22) Peitaʻi, e leʻi faatagaina e Tavita amioga a isi e faavaivaia ai lona alofa mo Ieova. E lē gata i lea, sa faaalia e Tavita le alofa mutimutivale, o se uiga na manaʻomia ona atiaʻe e le uso. O mea na ia aʻoaʻoina na suia ai lana vaaiga i tulaga lē lelei atoatoa o uso talitonu. Ua ia lē toe teulotoina a latou mea sesē. Nai lo o lea, ua ia taumafai e saosaolaumea i le autasi o le faapotopotoga. Pe e lē o lou sini foʻi lenā o le faaauilumaina o le autasi i le faapotopotoga?
FAAUŌ I Ē FAIA LE FINAGALO O LE ATUA
14. O ai na filifilia e Iesu e avea ma ana aumea?
14 Sa faauō atu Iesu i tagata. Sa fiafia tagata e faatasitasi ma Iesu, e aofia ai tane, fafine, talavou, o ē matutua, e oo lava i tamaiti. Peitaʻi, sa filifilia lelei e Iesu ana aumea vavalalata. Na ia faapea atu i ona aposetolo faamaoni: “O aʻu uō outou pe afai tou te faia mea ua ou poloaʻi atu ai.” (Ioa. 15:14) Na filifilia e Iesu ana uō mai i ē na mulimuli atu ma le faamaoni iā te ia, ma auauna iā Ieova ma le lotoatoa. Pe e faapena le auala e filifilia ai au aumea vavalalata mai i ē e auauna iā Ieova ma le lotoatoa? Aiseā e tāua ai lenā vala?
15. E faapefea ona maua e talavou aogā mai aufaatasiga ma Kerisiano matutua faaleagaga?
15 O le tele o fualaau ʻaina e pula lelei ona o le māfanafana o le susulu o le lā. I se tulaga talitutusa, o le māfana o o tatou uso e fesoasoani iā i tatou e matutua ai faaleagaga. Atonu o oe o se talavou o loo taumafai e filifili po o le ā o le a e faia i lou olaga. Maʻeu le atamai o lou aufaatasi atu i uso talitonu ua loa ona auauna iā Ieova ma saosaolaumea i le autasi o le faapotopotoga! A o faagasolo tausaga, atonu na latou feagai ma faafitauli i le olaga, pe atonu o luʻi foʻi i le auaunaga i le Atua. O i latou na e mafai ona fesoasoani iā te oe e filifili le mea sili e faia i le olaga. O faatasiga māfana ma atiaʻe ai faapena ma uso ma tuafāfine, e mafai ona fesoasoani iā te oe e faia filifiliga atamai ma oo ai ina matua faaleagaga.—Faitau le Eperu 5:14.
16. Na faapefea ona fesoasoani ē matutua i le faapotopotoga i se tuafafine talavou?
16 O se faaaʻoaʻoga, e manatua e Helga lona tausaga mulimuli i le aʻoga, sa talanoa ai tamaiti i lana vasega e faatatau i o latou sini. O le toʻatele o i latou na sini atu i iunivesite mo se lumanaʻi manuia. Sa talanoa atu foʻi Helga i ana uō i le faapotopotoga. Ua ia faapea mai: “O le toʻatele o i latou e matutua iā te aʻu, ma na latou fesoasoani tele mai iā te aʻu. Sa latou faalaeiauina aʻu e auai i le auaunaga faataimi atoa. O lea, na ou auai i le auaunaga paeonia mo le lima tausaga. Ua mavae atu tausaga, ae o loo oʻu fiafia ona sa uaʻi atu loʻu talavou i le auaunaga iā Ieova. Ou te leʻi salamō i laʻu filifiliga sa fai.”
17, 18. E faapefea ona tatou faia le mea sili i le auaunaga iā Ieova?
17 O le taulaʻi atu o o tatou olaga i le faaaʻoaʻoga a Iesu, o le a fesoasoani i lo tatou tuputupu aʻe o ni Kerisiano. O le a tatou mafuta vavalalata atu iā Ieova, ma o le a tuputupu aʻe ai lo tatou faanaunauga e faia le mea sili i le auaunaga iā te ia. E avatu e se auauna a le Atua le mea sili iā Ieova, pe a oo ina matua lelei i le itu faaleagaga. Na faalaeiau atu Iesu i ona soo: ʻIa susulu atu lo outou malamalama i luma o tagata, ina ia latou iloa a outou galuega lelei ma vivii atu ai i lo outou Tamā o i le lagi.’—Mata. 5:16.
18 E pei ona iloiloina, e tele aafiaga lelei o se Kerisiano e matua faaleagaga i le faapotopotoga. E iloa lenā matua faaleagaga i le auala e faaaogā ai e se Kerisiano lona lotofuatiaifo. E faapefea ona fesoasoani o tatou lotofuatiaifo i le faia o filifiliga atamai? E faapefea ona tatou faaaloalogia filifiliga a isi Kerisiano e tusa ma o latou lotofuatiaifo? O le a iloiloina na manatu i le mataupu o loo sosoo mai.
^ pala. 6 O se faaaʻoaʻoga, e ono talosagaina uso matutua ua lava lo latou tomai e faamatuu ese ni tiute tauave o loo latou tauaveina, ae ia lagolagosua i uso talavou o loo tauaveina na faaeaga.

robotstxt: allowed

filter: keep


text:
Teena Vaega Iloilo le talosaga a le Sui Fofoga Fetalai
Ua teena e le Vaega Iloilo o le Faamasinoga Maualuga a Amerika Samoa le talosaga na faaulu e le afioga Talia Faafetai Iaulualo, o ia foi lea o loo avea ma Sui Fofoga Fetalai o le Maota o Sui i le Fono Faitulafono, ina ia solofua moliaga o loo tuuaia ai o ia e le malo.
E le gata ua teena e le Vaega Iloilo lana talosaga, ae na taua ai foi i se vaega o lea faaiuga le faatumauina pea lea o le avea o le alii loia Tutoatasi ia Fa’amomoi Masaniai o loia tutoatasi na tofia e le Faamasinoga.
O Iaulualo o loo tuuaia e le malo i moliaga mamafa e tolu e aofia ai lona ave faagaoi lea o ni tupe sa tuuina atu i lalo o lana vaavaaiga, e afua mai i se mataupu o loo tuuaia e le malo sa aafia ai o ia, a’o avea ma Faatonusili o le Matagaluega o Tautua Lautele a le malo i le fa tausaga talu ai.
Na taua e lana loia o Sharron Rancourt i lana faafinauga na afua ai le faaiuga a le Vaega Iloilo o le Faamasinoga e faapea, o le poloaiga na tofia ai e le Faamasinoga le alii o Masaniai e avea ma loia tutoatasi o le malo i le 2009, ua le o toe aloaia i le taimi nei.
O lea faafinauga mai le loia a Iaulualo o loo faavae i luga o le faaiuga a le faamasinoga sa tuuina mai i le masina o Me 2010, ma taua ai le le toe aloaia lea i lalo o le Faavae o le poloaiga na tofia ai e le faamasinoga Masaniai e avea ma loia tutoatasi i le 2009, ina ua tuuina mai le faaiuga a le Vaega Iloilo faasaga i le talosaga na faila e Filifaatali Mike Fuiava ma Marie Ripley, ia foi na faila e Masaniai moliaga faasaga ia te i laua.
O le uluai mataupu na faila faasaga ia Iaulualo e Masaniai na faialea i le 2010, peitai sa toe solofua e le faamasinoga i le aso 8 Oketopa 2010 i le maea ai o ni faafinauga mai itu e lua e uiga lava i le poloaiga na tofia ai le loia tutoatasi, o lea foi faaiuga e lei toe apili e Masaniai, e lei tuuina atu foi se faaiuga a le faamasinoga e taofia ai le faataunuuina o lea poloaiga, e pei ona taua e le loia a Iaulualo i lana faafinauga.
I le tausaga e 2011, na toe faila ai e Masaniai moliaga lava ia e tasi faasaga ia Iaulualo, lea la o loo tatalaina ai nei o ia i lalo o ni poloaiga mai le faamasinoga ina ua maea ona ia totogiina se vaega tupe sa faatulaga e le faamasinoga.
Ae na finau le loia a Iaulualo e faapea, afai e i ai se isi mataupu fou e faila faasaga ia Iaulualo, e manaomia se isi tofiga fou a le faamasinoga mo se loia tutoatasi fou na te failaina lea mataupu.
Peitai na finau mai le itu a le malo e faapea, ina ua tuuina mai le faaiuga a le faamasinoga apili e uiga i le poloaiga na tofia ai le loia tutoatasi, sa na o le mataupu a Filifaatali ma Ripley na aofia ai, ae sa le’i aofia ai le mataupu a Iaulualo.
Na taua e alii faamasino i le la faaiuga e faapea, o le poloaiga e pei ona tuuina mai e le Vaega Tofia o le Faamasinoga Maualuga e tofia ai Masaniai e avea ma loia tutoatasi, o loo tumau pea ona aloaia ma faaaogaina i le taimi nei.
Fai mai alii faamasinoga, e le mafai e se malosi o le faamasinoga ona toe faaleaoga se vaega o le tulafono sei vagana ua faaleaoga mai e le Fono Faitulafono.
E talitonu faamasino i le la faaiuga ua tuuina mai, e tumau pea le i ai o le tulafono mai le taimi na pasia ai e le Fono sei vagana ua toe faia i ai e le fono se isi suiga ona faatoa faaleaogaina lea.
E pei foi o le poloaiga sa tofia ai Masaniai e avea ma loia tutoatasi, e ui o lea ua fai mai le Vaega Iloilo o le faamasinoga ua le o toe tusa ai ma le Faavae le poloaiga na tofia ai le loia tutoatasi, peitai e le avea lea ma itu e faaleaogaina ai le tulafono e tofia ai le loia tutoatasi.
I se faaiuga e 6 itulau na tuuina mai e le faamasinoga i le vaiaso na tea nei, na taua ai e le afioga i le alii faamasino sili lagolago ia Lyle L. Richmond ma lona sui lagolago ia Mamea Sala Jr le faamalieina o le faamasinoga i tulaga uma o mau sa o la iloiloina, e faavae ai le faaiuga tete’e e pei ona tuuina mai i lenei mataupu.
Na taua foi e alii faamasino le i ai lea o le malosi i le faamasinoga maualuga na te faaleaogaina ai se faaiuga pe afai e maea ona iloilo toto’a e le faamasinoga mau uma e lagolagoina ai sana faaiuga.


text:
FAGOGO TAMA O LE C.I.A.
vaega #5
E le i iloa e le toeaina ma le olomatua o loo fa'ataga musu le ali'i o Eteuati e sau, a ua leva ona mana'o i ai le loto o le tama e oo atu i le fale. E le fa'apea e sau ona nofo fa'atasi lea i se fale e tasi, aua a vaai atu i totonu o le lotoa e i ai fo'i isi fale fealolo la e tutu mai i tua, o i'ina na fa'asino i ai Eteuati e nofo ai ae nofo le teine i le fale tele la e luma.
Ua uma mai le ripoti i toeai'ina uma ia e i ai i le kegi lea ua masaloimia i le su'esu'ega a le tama o Eteuati, ua nofo lava ia i le isi fale a le toeaina ma le olomatua, ona o le la alolofa i le uo a le la tama teine.
Ia o le tele lava la o po e moe lava i le potumoe a lana teine ae alu fa'avaveao i tua i lona fale, aua e momoe lava le toeaina ma le olomatua i le'i taitai se afiafi i aso uma.
E o'o fo'i i le taimi e usu ai le toeaina i le galuega, e te'a le fitu i le taeao ua alu, e ta ifo le taimi e sauni ai le toeaina, ua leva ona sauni mai lana ave ta'avale i fafo, ma ua fa'avevela fo'i le afi o le ta'avale.
Ia e usu fa'atasi ia le tama o Eteuati ma lana teine o Sera, e usu lava le tagata ia.
O le fale o le toeaina ma le olomatua, e lima potumoe, ae tofu uma potumoe ma faletaele e i ai, e tasi lava le fogafale ae faaaoga fasi tepu i luga le fale (pe a ma le sefulu futu, fa'ato'a o'o ai i le maualuga o le fausaga o lea ituaiga fale.)
E i ai le potu télé lava lena e fa'atatau mo pati tetele e tu i le tau fa'asiuisuga o le itu taumatau o le fale, o le potu malolo e sosoo mai ma le potu ai, ona soso'o atu lea i tua ma le umukuka.
Ia potu moe fo'i e i itu tauagavale e tutu mai ai, o fausaga tuai lava le ata mai o le fale. Le ituaiga fale lena e ta'u o le 'Victoria's House'.
Tu'u ia la le manaia o le fale a matua o le teine, ma le anoano o tagata faigaluega i totonu o le fale, ma tagata faigaluega fo'i i fafo, ia a'o lê mea e sili ai, ua latalata le tama o Eteuati i le fale o le tamaloa lea o Selefuti.
Ia o'o loa i le afiafi lena ua uma ona fai le meaai a le toeaina ma le olomatua, fai atu loa ia Sera, e fai i lana ua e sau e latou te 'aai, ma ua sau nei le tama o Eteuati ua fai le latou mea ai, fai atu loa le toeaina, "A o'o taeao i le taimi faapenei taeao, aua nei e toe alu i lou fale e te 'ai ai, sau 'i'inei tatou te 'aai fa'atasi ai. Ma o taeao fo'i lea oute alu ai e ta-polo…"
E faia pea


text:
Tala 3: O Le Ulua‘i Tane ma le Fafine
O LE Ā le mea ua ese i lenei ata? Ioe, o loo i ai tagata. O i la‘ua o le ulua‘i tane ma le fafine. O ai sa ona faia i la‘ua? O le Atua. Pe e te iloa lona suafa? O Ieova. Ma sa faaigoaina le tane ma le fafine o Atamu ma Eva.
O le auala lenei na faia ai e Ieova Atamu. Sa ia aumaia ni efuefu mai le eleele ma fai ai se tino lelei atoatoa, tino tamāloa. Ona ia manava atu lea i lona isu, ona ola ai lea o Atamu.
Sa i ai se galuega a le Atua mo Atamu. Sa ia ta‘u atu iā Atamu ia faaigoa i manu eseese uma. Atonu sa umi se taimi e vaavaai ai Atamu i mea ola ina ia avatu i ai se igoa e fetaui lelei i ai. A o faaigoa e Atamu mea ola, sa ia iloa ai se mea. Pe e te iloaina o le ā?
Sa iai uma paaga a mea ola. Sa iai elefane tamā ma elefane tinā, sa iai fo‘i leona tamā ma leona tinā. Ae sa leai se isi e avea ma paaga a Atamu. Sa faamoegaseina loa e Ieova Atamu, ma tōina mai le ivi asoaso mai lona itu. Na faaaogāina ai loa e Ieova lenei ivi asoaso e fai ai se fafine mo Atamu, ma avea loa ma ana avā.
Ma‘eu le fiafia ua iai nei Atamu! Mafaufau i le fiafia fo‘i o Eva ia ina ua iai se faato‘aga manaia e ola ai! E mafai ona faia nei ni la fanau ma ola fiafia faatasi ai.
Sa mana‘o Ieova e ola e faavavau Atamu ma Eva. Sa ia mana‘o ia la faamanaiaina le lalolagi atoa pei o le faato‘aga i Etena. O se fiafiaga mo Atamu ma Eva pe a la mafaufau i le faia o lenei mea! Pe e te fia auai i le faia o le lalolagi o se faato‘aga manaia? Ae o le fiafiaga o Atamu ma Eva sa lē tumau. Se‘i o tatou su‘eina pe aiseā.
Salamo 83:18; Kenese 1:26-31; 2:7-25.
Fesili
- E faapefea ona ese le ata i le Tala e 3 mai le ata i le Tala e 2?
- O ai na faia le ulua‘i tane, ma o ai lona igoa?
- O le ā le galuega na tuu atu e le Atua e faia e Atamu?
- Aiseā na faamoegase ai e le Atua ia Atamu?
- O le ā le umi na ono mafai ona ola ai Atamu ma Eva, ma o le ā le galuega na mana‘o Ieova e la te faia?
Fesili faaopoopo
- Faitau le Salamo 83:18.
O ai le suafa o le Atua, ma o le ā lona tulaga tutasi i le lalolagi? (Iere. 16:21; Tani. 4:17)
- Faitau le Kenese 1:26-31.
O le ā le taualuga o galuega na faia e le Atua i le aso lona ono, ma e faapefea ona ese lenei foafoaga mai manu? (Kene. 1:26)
O ā sauniuniga na faia e Ieova mo manu ma tagata? (Kene. 1:30)
- Faitau le Kenese 2:7-25.
O le ā na aofia ai i le tofiga o Atamu e faaigoa manu? (Kene. 2:19)
E faapefea ona fesoasoani le Kenese 2:24 ina ia tatou malamalama i le silafaga a Ieova e faatatau i faaipoipoga, le tete‘a po o le nonofo eseese o se ulugalii ma tatalaga faaipoipoga? (Mata. 19:4-6, 9)


text:
Ona o Ia, lo tatou Faaola o Iesu Keriso, o le a mafai ai i se aso ona tofatumoanaina i se atoatoaga o le olioli na lagona o le faavauvau, tuuatoatasi, ma le faanoanoa.
A o auauna atu o ni faifeautalai talavou i Chile, sa ma feiloai atu ma lau soa i se aiga e toafitu i le paranesi. O le tina e auai i vaiaso uma ma lana fanau toalima. Sa ma manatu ua leva ona avea i latou ma ni tagata o le Ekalesia. Ina ua mavae ni vaiaso, sa ma iloa ai e lei papatiso i latou.
Sa ma faafesootaia vave le aiga ma talosagaina pe mafai ona ma o atu i lo latou fale e aoao i latou. E lei fia manao le tama e aoao e uiga i le talalelei peitai na te lei taofia lo ma aoaoina o lona aiga.
Na televave le aoaoina o lesona a Tuafafine Ramirez. Sa ia naunau lava e aoao uma ia aoaoga faavae lea sa ma aoaoina atu. I se tasi po a o matou talanoa i le papatisoina o pepe, sa ma aoao atu o tamaiti laiti e le agasala ma e le manaomia ona papatisoina. Sa ma valaauliaina o ia e faitau i le tusi a Moronae:
“Faauta ou te fai atu ia te outou o le mea lenei ia outou aoao atu—o le salamo ma le papatisoga ia i latou o e ua tali atu ma mafai ona faia le agasala; ioe, aoao atu i matua e tatau ona latou salamo ma papatisoina, ma faalotomaualalalo i latou lava e pei o a latou fanau laiti, ma o le a faaolaina ai i latou uma faatasi ma a latou fanau laiti.
“Ma e le manaomia e a latou fanau laiti se salamo, po o le papatisoga. Faauta, o le papatisoga ua mo le salamo i le faataunuuina o poloaiga mo le faamagaloina o agasala.
“Ae o fanau laiti ua ola ia Keriso, mai lava i le faavaega o le lalolagi; afai ua le faapea, o le Atua o se Atua faaauau, ma o se Atua feliuliuai foi, ma o se ua faailoga tagata; ona o le ā le toatele o fanau laiti ua feoti e aunoa ma le papatisoga!”1
Ina ua uma ona faitauina lenei mau, sa amata ona masusu ia Tuafafine Ramirez. Sa ma lē mautonu ma la’u soa. Sa ou fesili atu, “Tuafafine Ramirez, na i ai se mea na ma fai atu ai pe na ma faia ua faatiga ai ia te oe?”
Na ia fai mai, “Oi, leai, Elder, e leai se mea ua lua sese ai. I le ono tausaga ua mavae sa i ai sa’u pepe tama. Sa oti o ia ae lei papatisoina. Sa ta’u mai e le matou faifeau talu ai e lei papatisoina o ia o lea o le a alu ai o ia i le nofoaga mo tagata e lei papatisoina mo le faavavau atoa. Mo le ono tausaga o loo ou tauaveina pea lena tiga ma le tausalaina. Ina ua uma ona faitauina lenei mau, ua ou iloa ai e ala mai i le mana o le Agaga Paia e moni lenei mea. Ua lagona le aveesea o se avega mamafa mai ia te au, ma o loimata ia o le olioli.”
Sa faamanatu mai ai ia te au ia aoaoga a le Perofeta o Iosefa Samita, lea na aoaoina ai lenei aoaoga faavae faamafanafana: “E aveeseina e le Alii le toatele e oo lava i le fanau laiti, ina ia latou o ese ai mai le losilosivale o tagata, ma faanoanoaga ma leaga o lenei lalolagi; e mama tele i latou, matagofie tele, e soifua ae i le lalolagi; o le mea lea, afai e manatunatu i ai ma le sa’o, o le a leai se faavauvau ae o le a i ai le mafuaaga e fiafia ai ona o le a aveeseina mai i latou mai le leaga, ma o le a le toe umi ona tatou toe faatasi lea ma i latou.”2
Ina ua mavae le ono tausaga o mafatia ai i le faanoanoa ma le tiga ua tau le gafatiaina, ua toe faaalia mai le aoaoga faavae moni, e ala mai i se Tama o i le Lagi alofa e ala mai i se perofeta soifua, ma ua aumai ai se filemu matagofie i lenei fafine mafatia. E le tau ta’u atua, ae o Tuafafine Ramirez ma lana fanau e valu tausaga ma matutua atu na papatisoina.
Ou te manatua lou tusi atu i lou aiga ma faailoa atu le agaga faafetai sa ou lagonaina i lou loto mo le iloaina o lenei mea ma le tele o isi upumoni ia ua manino ma sili ona pele o le talalelei toefuataiina a Iesu Keriso. Ou te lei mafaufauina lava o le a aafia au i lenei mataupu faavae moni matagofie i tausaga i le lumanai ma ua avea ma a’u pulu pāsama i Kiliata.
Ou te fia talanoa atu ia i latou o e ua toesea se tamaitiiti ma sa fesili faapea, “Aisea ua tupu ai ia te au?” pe atonu foi ua fesiligia lou lava faatuatua e se Tama o i le Lagi alofa. O la’u tatalo e ala i le mana o le Agaga Paia, atonu o le a ou aumaia sina vaega o le faamoemoe, o le filemu, ma le malamalama. O lou naunautaiga ina ia avea ma se meafaigaluega i le aumaia o se toefuataiga o lou faatuatua i lo tatou Tama o i le Lagi alofa o lē silafia mea uma ma faatagaina i tatou e tofo i luitau ina ia mafai ai ona tatou iloa ma alolofa atu ia te Ia ma malamalama ai, a aunoa ma Ia o i tatou o ni mea noa.
I le aso 4 o Fepuari o le 1990, sa fanau ai le ma tama tama lona tolu ma o le lona ono lea o le ma fanau. Sa ma faaigoaina o ia ia Tyson. O ia o se tamaitiiti aulelei, ma sa faafeiloaia o ia i totonu o le aiga i le alofa ma lima mafola. Sa femitai ona uso ma tuafafine ia te ia. Sa matou mafaufau uma lava o ia o se tamaitiiti matua atoatoa lava ua fanau mai.
Ina ua valu masina le matua o Tyson, sa ia foloina se fasi penisina sa na mauaina i luga o le kapeta. Na mau le penisina i le faai o Tyson, ma sa le manava. Sa aumai Tyson e lona uso matua i le fogafale aluga, ma ee ma le le mautonu, “Ua le manava le pepe, ua le manava le pepe.” Sa matou faia le CPR ma valaau i le 911.
Na taunuu ia fomai fesoasoani ma ave faatopetope ia Tyson i le falemai. I totonu o le potu faatalitali, sa faaauau ai le ma tatalo faatauanau ma aioi atu i le Atua mo se vavega. Ina ua mavae se taimi umi lava, sa sau le fomai i totonu o le potu ma fai mai, “Ou te faamalie atu. Ua leai se isi mea e mafai ona matou faia. Faaaoga uma lava le taimi lua te manaomiaina.” Ona ia aluese atu lea.
Ina ua ma ulu atu i le potu sa taoto ai Tyson, sa ma vaaia le ma tamai afifi o le olioli ua aveesea le ola. Sa foliga mai sa i ai se susulu faaselesitila o siomia ai si ona tino laitiiti. Sa matuai susulu ma mamā a’ia’i o ia.
Ma i lena lava taimi sa foliga mai ai ua leai se faamoemoega o o maua olaga. E faapefea ona ma toe foi ma faamatala atu i isi tamaiti e le toe foi atu Tyson i le fale?
O le a ou talanoa atu ia te au lava ia ao ou faamatalaina le vaega o totoe o lenei aafiaga. Sa ma aafia uma faatasi ma si o’u toalua pele i lenei luitau, peitai e le mafai ona ou faamatalaina ni lagona o se tina ma ou te le taumafai lava e fai.
E le mafai ona faamatalaina ni lagona eseese sa ou lagonaina i lena taimi o lou olaga. O le tele o le taimi sa ou faapea ai o loo fai sau miti leaga ma e toeitiiti lava ou ala i luga ma o le a aluese atu lenei miti leaga. Ou te le moe i le tele o po. E tele ina ou fealuai i le po mai lea potu i le isi, ma faamautinoa o loo saogalemu uma isi a ma fanau.
O lagona o le tausalaina sa puapuagatia ai lou agaga. Sa ou lagona le tausalaina. Sa ou lagona le tuuaia. O au o lona tama; sa tatau ona ou faia nisi mea e puipuia ai o ia. Pe ana faapea sa ou faia lenei ma lena. O nisi taimi e oo mai lava i lenei taimi, ua 22 tausaga ua mavae, a amata ona oo mai na lagona i lou loto, e manaomia lava lou aveesea faavave atu aua e faalotovaivai tagata.
Pe a ma se masina talu ona oti Tyson, sa faia ai sau faatalanoaga ma Elder Dean L. Larsen. Na ia faaaluina se taimi e faalogologo ai ia te au, ma ou te faafetai ai pea ia te ia mo ana fautuaga ma lona alofa. Na ia fai mai, “Ou te manatu e le finagalo le Alii e te tuuaia oe lava i le oti o lou atalii laitiiti.” Sa ou lagonaina le alofa o lou Tama Faalelagi e ala mai i se tasi o ana ipu ua filifilia.
Ae peitai, e faaauau pea ona oo mai manatu faatiga i lou mafaufau, ma amata ona ou lagonaina le ita. E le fetaui lenei mea! E faapefea ona faia e le Atua lenei mea ia te au? Aisea ua tupu ai ia te au? O le a se mea na ou faia ua oo ai lenei mea ia te au? Sa ou lagonaina foi lou ita i tagata o loo taumafai e faamafanafanaina i matou. Ou te manatua le fai mai o au uo, “Ou te malamalama i ou lagona.” Ona ou mafaufau faapea lea ia te au lava ia, “E te le iloa pe faapei ou lagona. Na o le tuu pea ia o au.” Na vave ona ou iloaina o le alofa faapitoa mo oe lava ia e mafai foi ona faavaivai tagata. Sa ou lagona le matamuli i le i ai o ni ou mafaufauga le lelei e uiga i uo pele o e na taumafai e fesoasoani mai.
Ao lagonaina le lofituina o au i le tausalaina, ita, ma le alofa faapito ia te au lava ia, sa ou tatalo ai ina ia i ai se suiga i lou loto. Na aumai e le Alii se loto fou mo au, e ala mai i ni aafiaga patino ma le paia, ma e tusa lava pe o tuuatoatasi ma tiga pea lava, ae ua suia lau vaaiga atoa. Sa tuuina mai ina ia ou iloa e lei toesea mai ia te au, ae o loo i ai se faamanuiaga sili o loo faatalitali mai mo au pe afai e faamaonia lou agavaa.
Na amata ona suia lou olaga, ma sa mafai ona ou tulimatai atu ma le faamoemoe, nai lo le toe tilotilo i tua ma le faanoanoa. Ou te molimau atu o lenei olaga e le o le iuga lea. E moni le lalolagi o agaga. E moni ia aoaoga a perofeta e uiga i le olaga pe a mavae le oti. O lenei olaga ua na o se laasaga le tumau i le agai i luma i la tatou malaga toe foi atu i lo tatou Tama Faalelagi.
O loo avea pea ia Tyson o se vaega matuai taua lava o lo matou aiga. I le aluga o tausaga o se mea matagofie le vaaia o le alofa mutimutivale ma le agalelei o se Tama oi le Lagi alofa, o le ua faatagaina lo matou aiga ina ia lagonaina i se auala manino ia aafiaga o Tyson. Ou te molimau atu ua manifinifi lava le veli. O na lagona o le tuuto, alofa, ma le iunite faaleaiga e le gata pe a tuua e e pele ia i tatou lenei olaga; peitai, ua faamalolosia ai na lagona.
O nisi taimi o le a fesili mai ai tagata, “O le a le umi na e le toe lagona ai le tiga?” O le mea moni lava, e le aluese atoa lava le tiga seiloga ua tatou toe faatasia ma e pele ia i tatou ua maliliu. O le a ou le mauaina lava se atoatoaga o le olioli seiloga ua matou toe faatasi i le taeao o le Uluai Toetu.
“Aua o le tagata o le agaga. O elemene ua faavavau, ma o le agaga ma le elemene, ua soofaatasi e le matuueseeseina, e mauaina se atoatoaga o le olioli;
“Ma a tuu eseese, e le mafai e le tagata ona maua se atoatoaga o le olioli.”3
Ae peitai i lenei vaitaimi, e pei ona aoao mai le Faaola, e mafai ona tatou agai i luma ma le loto tetele.4
Ua ou iloaina o le tiga matuitui e tau le gafatiaina ae e mafai ona avea ma se mea suamalie pe a tatou liliu atu i lo tatou Tama oi le Lagi ma aioi atu mo Lana faamafanafanaga lea e oo mai e ala mai i Lana fuafuaga; o Lona Alo o, Iesu Keriso; ma Lana Faamafanafanaga, o le Agaga Paia lea.
Oka, o se faamanuiaga matagofie lenei mea i o tatou olaga. Faamata e avea ma se mea faigata pe ana faapea tatou te le lagonaina se faanoanoaga tele pe a oti sa tatou tamaitiiti? Ou te faafetai i lou Tama oi le Lagi ua Ia faatagaina i tatou ina ia loloto ma faavavau lo tatou alofa. Ou te faafetai mo le faavavau o aiga. Ou te faafetai ua Ia toe faaalia mai e ala mai i Ana perofeta soifua le fuafuaga matagofie o le togiolaina.
Ia manatua pe a outou auai atu i se maliu o se e pele ia te outou, le lagona i totonu o lou loto ao outou o ese mai le fanua maliu ma le toe vaai atu i lena pusamaliu tuulafoaia—ma mafaufauina pe o le a nutimomoia lou loto.
Ou te molimau atu ona o Ia, lo tatou Faaola o Iesu Keriso, o le a mafai ai i se aso ona tofatumoanaina i se atoatoaga o le olioli na lagona o le faavauvau, tuuatoatasi, ma le faanoanoa. Ou te molimau atu e mafai ona tatou faalagolago atu ia te Ia faapei o Lana fetalaiga:
“Ou te le tuua outou o matuaoti: ou te sau ia te outou.
“E toe itiiti ona le vaai mai lea o le lalolagi ia te au; a e vaai mai pea outou ia te au: ou te ola a’u o le mea lea e ola ai outou.”5
Ou te molimau atu faapea, e pei ona faamatalaina i le Talai La’u Talalelei, “a o tatou faalagolago atu i le Togiola a Iesu Keriso, e mafai ona Ia fesoasoani ia i tatou ina ia tatou onosaia o tatou faigata, ma’i, ma tiga. E mafai ona faatumulia i tatou i le olioli, filemu, ma le mafanafana. O mea uma e le talafeagai e uiga i le olaga e mafai ona faasa’oina e ala i le Togiola a Iesu Keriso.”6
Ou te molimau atu i lena taeao matagofie o le Uluai Toetu, o le a o mai e pele ia te outou faapea ma au mai o latou tuugamau e pei ona folafola mai e le Alii Lava Ia ma o le a tatou maua le atoatoaga o le olioli. Ona o loo soifua o Ia, o le a tatou ola uma foi faatasi ma i latou. I le suafa o Iesu Keriso, amene.
Faaali Mau Faasino
-
1. Moronae 8:10–12.
-
2. Aoaoga a Peresitene o le Ekalesia: Iosefa Samita (2007), 176.
-
-
4. Tagai Ioane 16:33.
-
5. Ioane 14:18–19.
-
6. Talai La’u Talalelei: O Se Taiala mo le Galuega Faafaifeautalai (2004), 52.


text:
MATAUPU 21
I le Sunako i Nasareta
UA FAITAU ATU E IESU SE VAEGA O LE TUSI TĀʻAI A ISAIA
UA TAUMAFAI TAGATA NASARETA E FASIOTIA IESU
Ua aave solo tala e faatatau iā Iesu i Nasareta, ma ua faatalitali ma le naunau tagata e fia vaai i ana vavega. Ua silia nei ma le tausaga talu ona tuua e Iesu Nasareta ina ia papatisoina o ia e Ioane. A o ia leʻi tuua Nasareta le nuu lea na ola aʻe ai, sa iloa o ia e tagata o se kamuta, ae o lea ua toe foʻi mai ma ua lauiloa o se tagata e faia galuega ofoofogia.
Ua faatupulaʻia le naunau o tagata, ina ua alu atu Iesu i le sunako e tusa ai ma lana masani. E faia i le sunako tatalo ma le faitauina o tusitusiga a Mose, e pei ona faia “i sunako i sapati uma.” (Galuega 15:21) E faitauina ai foʻi nisi o vaega o tusi faavaloaga. Atonu e iloa e Iesu le toʻatele o le ʻaufaalogologo, ona o le tele o tausaga sa fai ai ma ana masani le alu i lenei sunako. Ua tuuina atu nei iā te ia le tusi tāʻai a le perofeta o Isaia. Ua ia tatala le tusi tāʻai, ma maua ai le vaega ua tusia ai faamatalaga e faatatau i Lē ua faauuina e le agaga paia o Ieova, lea o loo maua i aso nei i le Isaia 61:1, 2.
Ua faitau atu e Iesu e faapea o le a talaʻi atu e Lē ua faauuina le saʻolotoga i ē ua ave faapagota, le faapupulaina o mata o ē e tauaso, ma le tausaga e talileleia mai ai e Ieova. Ua māeʻa lenā, ona tuu atu lea e Iesu o le tusi tāʻai i le tautua ma nofo i lalo. Ua pulatoʻa atu iā te ia i latou uma ua iai i le sunako. Ua ia faaaluina se taimi e talanoa atu ai iā i latou, ma e aofia ai i ana fetalaiga le feʻau tāua lenei: “O le aso nei ua taunuu ai lenei mau ua outou faalogo i ai.”—Luka 4:21.
Ua maofa tagata i le “logolelei o ana fetalaiga,” ma ua latou faapea ane: “Pe e lē o le atalii ea lenei o Iosefa?” Ua silafia e Iesu o loo latou mananaʻo e na te faia ni vavega e pei o vavega sa latou faalogo i ai. O lea, ua ia fetalai atu ai: “E lē taumatea ua outou faatatauina nei upu iā te aʻu, ʻLe fomaʻi e, ia e faamālōlō iā te oe lava; o mea na matou faalogo i ai na faia i Kapanaumi ia faia foʻi i inei i lou lava nuu.’” (Luka 4:22, 23) E foliga mai ua latou manatu, e tatau ona faia muamua e Iesu faamālōlōga i lona nuu, ina ia maua ai e ona tagata aogā. O lea, atonu ua latou manatu ifo ai ua lē amanaʻia e Iesu i latou.
Ua silafia e Iesu o latou manatunatuga, o lea, ua ia faamatala atu ai nisi o mea sa tutupu i Isaraelu. I aso o Elia, e toʻatele fafine ua feoti a latou tane sa iai i Isaraelu, peitaʻi e leʻi auina atu Elia i se tasi o i latou na. Nai lo o lea, na ia alu atu i se fafine ua oti lana tane i Sarefata, o se aai e latalata i Saitonu. O i inā lea sa faia ai e Elia se vavega faasaoola. (1 Tupu 17:8-16) E toʻatele foʻi tagata lepela sa iai i taimi o Elisaia i Isaraelu, ae e na o Naamanu le tagata Suria na faamamāina e Elisaia.—2 Tupu 5:1, 8-14.
O le ā le auala ua tali atu ai tagata Nasareta, i faatusatusaga sa faamatalaina e Iesu lea ua faaalia ai lo latou manatu faapito ma le leai o se faatuatua? Ua matuā feita i latou o loo iai i le sunako, ma ua tutū i luga ma ave faanatinati atu Iesu i fafo o le aai. Ua latou ave o ia i le augutu o le mauga lea e tū ai lo latou aai, ma taumafai e faatītō ifo iā te ia. Peitaʻi, ua sola ese Iesu ma agaʻi atu i Kapanaumi, lea e i le itu i mātū i sisifo o le sami o Kalilaia.


text:
Wp/tkl/Hatukaio
He fakalapotopotoga e a ni tino Iutaia, nae teteke kia Iehu i te taimi o tana galuega. Ni tino mai na kāiga tūtū lelei o Iutaia, e ve ko te kau ohitaulaga, na tino fai pihinihi, ma na kāiga aliki. E taofi mau kilatou ki na Tulafono a Mohe, kae teteke kina fakauigaga o te Tulafono. E hē talitonu ki te toetu, ma e hē talitonu e iei ni agelu pe ni agaga. E fakavae to latou talitonuga ki na Tuhi muamua e lima o te Feagaiga Tuai, ma e teteke e kilatou na taumafaiga fou ke fakamalamalama ai te Tulafono.


text:
TALAAGA O LE SOIFUAGA
Se ʻAuso Faaleagaga sa Taupousa
I LE tele o tausaga ua tuanaʻi, na ʻeʻē mai ai loʻu uso e laʻitiiti ifo iā te aʻu o Araceli ma faapea mai: “Aua e te toe fai mai. Ou te lē fia faalogo atu i se tala e faatatau i lau lotu. E tigā ai loʻu ulu. Matuā ou ʻinoʻino a iā oe.” Na matuā tigā oʻu faalogona i na faamatalaga. O loo oʻu manatua pea na upu e ui ua 91 nei oʻu tausaga. Peitaʻi, e pei ona taʻua i le Failauga 7:8: “E sili ona lelei le faaiʻuga o se mataupu nai lo o lona amataga.”—Felisa.
Felisa: Na ou ola aʻe i se aiga e lē tagolima i Sepania. E Katoliko uma lo matou aiga ma o se aiga mapolotu. E toʻa 13 sui o lo matou aiga, sa avea o ni patele pe na galulue mo le lotu. O le tausoga o loʻu tinā na avea o se patele ma o se faiaʻoga i se aʻoga Katoliko. Ina ua mavae lona maliu, na faamamaluina o ia e Pope Ioane Paulo II e ala i le taʻua aloaʻia o ia o se tagata paia. Sa galue loʻu tamā o se fai uʻamea, a o loʻu tinā sa galue i le faatoʻaga. O aʻu e ulumatua i la matou fanauga e toʻavalu.
O le 12 o oʻu tausaga, na amata fevātauaʻi ai tagata i Sepania. Ina ua uma le taua, na faafalepuipuiina ai loʻu tamā, ona e leʻi fiafia le malo i ona manatu faapolotiki. Sa matuā faigatā ai i loʻu tinā, ona saunia ni meaʻai mo i matou. O lea, na ia ave ai oʻu uso lāiti e toʻatolu o Araceli, Lauri, ma Ramoni, e nonofo i le lotoā o taupousa i le aai o Bilbao. Na lava meaʻai na maua e oʻu uso i lenā nofoaga.
Araceli: Ua 14 oʻu tausaga i le taimi lenā, e 12 Lauri ae 10 tausaga o Ramoni. Na matou matuā misia lava si o matou aiga. O la matou galuega i le lotoā o taupousa, o le faamamāina o le fale. I le lua tausaga mulimuli ane, na ave ai i matou e taupousa i se isi lotoā e telē atu i Zaragoza, lea e tausia ai tagata matutua. Na manaʻomia ai ona matou galulue mamafa e faamamā le umukuka, ma fna matuā lagona ai le vaivai.
Felisa: Ina ua ave oʻu uso i le lotoā o taupousa i Zaragoza, na filifili ai loʻu tinā ma lona tuagane patele e avatu ai foʻi ma aʻu. Na mananaʻo ou te faamamao ese mai i se tama na fia alu iā te aʻu. Na ou naunau ou te nofo i se lotoā o taupousa, ona ou te alofa i le Atua. Ou te alu i le lotu i aso uma, ma sa ou manaʻo foʻi e avea o se misionare Katoliko e pei o loʻu tausoga tama i Aferika.
Peitaʻi, e leʻi tele ni mea na mafai ona ou faia e pei ona ou faanaunau i ai. E leʻi faalaeiauina aʻu e taupousa e auauna i le Atua i se isi atunuu e pei ona ou manaʻo i ai. O lea, i le tausaga na sosoo ai na ou toe foʻi ai i lo matou aiga, ma tausi le tuagane patele o loʻu tinā. Na ou faia ana feʻau i le fale, ma lau le ma losalio i afiafi uma. Na ou fiafia foʻi e fai teu o le falesā ma teuteu faatusa o Maria ma sagato.
Araceli: A o oʻu iai i Zaragoza, na fai ai laʻu tautoga muamua ina ia avea ai aʻu ma taupousa. Sa filifili taupousa e tuu eseese i matou ma oʻu uso. Sa latou ave aʻu i se lotoā o taupousa i Madrid, ave Lauri i se lotoā i Valencia, ae nofo ai pea ia Ramoni i Zaragoza. Na fai lau tautoga lona lua e avea ai o se taupousa i Madrid. E toʻatele tagata na ō mai ma nonofo i le lotoā, e pei o tamaiti aʻoga ma tagata matutua. Sa matuā tele galuega na faia ai i lenā nofoaga. Sa ou galue i le falemaʻi o le lotoā.
Na ou tulimataʻia loʻu olaga o se taupousa. Sa ou manatu o le a tele le taimi e faitau ma aʻoaʻo ai le Tusi Paia. Peitaʻi, na ou faanoanoa ona e lē o le tulaga lenā. E leai se isi na faaaogāina le Tusi Paia, pe talanoa foʻi e faatatau i le Atua po o Iesu. Na ou aʻoaʻoina le gagana Latina, suʻesuʻe olaga o sagato Katoliko, ma tapuaʻi iā Maria. Peitaʻi, o le tele o taimi e faia ai galuega mamafa.
Na amata ona ou popole ma atuatuvale. Sa ou manatu e tatau ona ou saʻilia se tupe e tausi ai loʻu aiga, nai lo o le galue i le lotoā o taupousa ma tamaoaiga ai isi tagata. O lea, na ou talanoa ai loa i le taupousa e vaaia le lotoā, ma ou fai i ai o le a ou alu ese. Ae na ia lokaina aʻu i totonu o se potu. Na ia manatu o le faia o lenā tulaga, o le a suia ai loʻu mafaufau.
Na tatala aʻu i fafo e taupousa, ae ina ua latou iloa e lē o suia loʻu mafaufau, na latou toe lokaina aʻu i le potu. Ina ua uma ona loka faatolu aʻu, na latou faapea mai e mafai ona ou alu ese pe a ou tusia le faaupuga lenei: “Ua ou alu ese ona ua ou manaʻo e auauna iā Satani nai lo o le Atua.” Na faateʻia aʻu. Na ou fia alu ese ae ou te lē fia tusia na upu. Na ou talosaga atu i ai ou te fia talanoa i se patele, ma na ou taʻua i ai le mea ua tupu. Na maua le faatagaga mai i le epikopō ou te toe foʻi ai i le lotoā o taupousa i Zaragoza. Ina ua mavae ni nai masina i inā, ona faatagaina ai lea o aʻu e tuua lea nofoaga. E leʻi umi ae tuua foʻi e Lauri ma Ramoni le lotoā o taupousa.
SE TUSI NA MATOU FEESEESEAʻI AI
Felisa: Na ou faaipoipo i se taimi mulimuli ane, ma siitia atu i Cantabria, o se vaipanoa i Sepania. Na faaauau pea ona ou toʻaga i le lotu. I se tasi o Aso Sa i le lotu, na matuā ita ma ʻeʻē mai le faifeʻau, “Vaai mai i le tusi lenei!” Na ia faaali mai le tusi O Le Upu Moni E Taʻitaʻi Ai I Le Ola Faavavau. Na ia faapea mai, “Pe afai e avatu e se tasi iā te oe se tusi faapea, ona aumai lea iā te aʻu pe tiaʻi!”
E leʻi iai saʻu tusi faapena, ae sa ou manaʻo ai. Ae i nai aso mulimuli ane, na ō mai ai ni fafine se toʻalua i loʻu fale. O i laʻua o ni Molimau a Ieova, ma na la aumai iā te aʻu lenā tusi. Na ou faitauina ai lava i le pō lenā. Ina ua toe foʻi mai ma fesili po ou te manaʻo e suʻesuʻe le Tusi Paia, na ou taliaina la laʻua talosaga.
Na ou naunau lava e faafiafia le Atua. O lea, na ou aʻoaʻoina ai le upu moni e faatatau iā Ieova, ma amata ai ona ou atiaʻe le alofa loloto mo ia. Na ou manaʻo e talanoa i so o se tasi e faatatau iā te ia. Na ou papatiso i le 1973. Na ou taumafai lava e talanoa i loʻu aiga i le upu moni. Ae na matuā teena aʻu e loʻu aiga, aemaise lava loʻu uso o Araceli.
Araceli: Talu ai sa faileagaina aʻu i le lotoā o taupousa, o lea na ou ita ma ou lē fiafia ai i laʻu lotu. Peitaʻi, na faaauau pea ona ou alu i le lotu i le Aso Sa, ma lau laʻu losalio i aso uma. Na tumau pea loʻu faanaunauga e fia malamalama i le Tusi Paia, ma na ou talosaga i le Atua e fesoasoani mai. Na taʻu mai e Felisa iā te aʻu mea na ia aʻoaʻoina. Na matuā olioli ai o ia, ae na ou manatu ua tau faalētonu lona mafaufau. Ou te leʻi ioe i mea na ia fai mai ai.
Mulimuli ane, na ou toe foʻi i Madrid e faigaluega ma na ou faaipoipo ai. A o faagasolo taimi, na ou mātauina ai e lē o faatatauina e tagata mapolotu aʻoaʻoga a Iesu. O lea, na ou lē toe alu ai i se lotu. Na ou lē toe talitonu foʻi i sagato po o seoli, ma e lē mafai e patele ona faamagaloina agasala. Na ou lafoaʻia foʻi faatusa uma na iā te aʻu. Ou te leʻi iloaina po o saʻo laʻu gaoioiga na fai. Na ou lotovaivai ae na faaauau pea ona ou tatalo i le Atua e fesoasoani mai ina ia ou iloa o ia. Ou te manatua, le tele o taimi e tuʻituʻi mai ai Molimau a Ieova, ae ou te leʻi taliaina. E leai se lotu na ou toe talitonuina.
O loʻu uso o Lauri na nofo i Falani, ae o Ramoni sa nofo i Sepania. Pe tusa o le 1980, na amata ai ona la suʻesuʻeina le Tusi Paia ma Molimau a Ieova. Na ou talitonu ua pei i laʻua o Felisa, o loo la aʻoaʻoina le tele o aʻoaʻoga pepelo e aunoa ma le iloaina. Mulimuli ane, na ou feiloaʻi iā Angelines, o se tasi o oʻu tuaoi ma sa avea o se uō lelei. O ia foʻi o se Molimau a Ieova. E tele taimi na fesili mai ai Angelines ma lana tane, po ou te manaʻo e suʻesuʻe le Tusi Paia ma i laʻua. E ui lava na ou fai i ai ou te lē fiafia i lotu, ae sa la iloaina loʻu faanaunauga e fia malamalama i le Tusi Paia. Mulimuli ane, na ou faailoa iā i laʻua: “Ua lelei, e mafai ona tatou suʻesuʻe ae ou te manaʻo e faaaogā laʻu Tusi Paia!” Na iai laʻu Tusi Paia o le Nácar-Colunga.
AUTASIA I MATOU ONA O LE TUSI PAIA
Felisa: Ina ua ou papatiso i le 1973, pe tusa e 70 Molimau i Santander, o le laumua o Cantabria. Sa manaʻomia ona matou faimalaga i oganuu mamao, ina ia talaʻi atu i tagata uma i le faitau selau o nuu i lenā vaipanoa. O lea, na matou malaga ai i pasi mai lea nuu i lea nuu, ma mulimuli ane faaaogā taavale.
A o faagasolo tausaga, sa ou suʻesuʻeina le Tusi Paia ma le toʻatele o tagata, ma o le toʻa 11 o i latou ua papatiso. O le toʻatele o ē na matou suʻesuʻe o ni Katoliko. Na manaʻomia ona ou onosaʻi iā i latou. I le pei foʻi o aʻu, latou te manaʻomia se taimi umi e iloa ai e sesē mea o loo latou talitonu ai. Na ou iloa e na o le Tusi Paia ma le agaga paia o Ieova e mafai ona suia ai manatu o tagata, ma malamalama ai i le upu moni. (Epe. 4:12) O laʻu tane o Bienvenido o lē na avea muamua ma leoleo, na papatiso i le 1979. Na suʻesuʻe foʻi e loʻu tinā le Tusi Paia a o leʻi maliu.
Araceli: Ina ua amata ona ou suʻesuʻeina le Tusi Paia ma Molimau a Ieova, na faigatā ona ou talitonuina i latou. Peitaʻi, na mou atu na faalogona a o faagasolo taimi. E lē gata na aʻoaʻo e Molimau a Ieova le Tusi Paia, ae na o latou mulimuli foʻi i ai. Na amata ona tuputupu aʻe loʻu faatuatua iā Ieova ma le Tusi Paia, ma na ou lagona ai le fiafia. Na mātauina e nisi o oʻu tuaoi na suiga ma na latou faapea mai, “Araceli, ia tumau ai loa i lau filifiliga!”
Ou te manatua laʻu tatalo, “Faafetai lava Ieova i le faaauau ona e fesoasoani mai, ma le tele o taimi na e tuuina mai ou te saʻilia ai le upu moni, o le Tusi Paia.” Na ou talosaga foʻi i loʻu uso o Felisa e faamagalo aʻu ona o aʻu faaupuga soona lafo. Na amata mai ai i le taimi lenā ona matou talanoa fiafia faatasi i le Tusi Paia, nai lo o le finau. Na ou papatiso i le 1989 ina ua 61 oʻu tausaga.
Felisa: Ua 91 nei oʻu tausaga. Ua maliu laʻu tane, ma ua lē mafai foʻi ona ou toe faia mea sa masani ai. Ae o loo faaauau pea ona ou faitauina le Tusi Paia i aso uma, auai i sauniga, ma fai se sao i le galuega talaʻi pe a talafeagai ma loʻu malosi.
Araceli: E ese loʻu fiafia e talanoa e faatatau iā Ieova i patele ma taupousa, ona sa avea aʻu ma taupousa. E mananaia nisi o a matou talanoaga, ma o le toʻatele e fiafia e ave a latou tusi ma mekasini. Ou te manatua pea se tasi patele. Ina ua uma ni a ma talanoaga, na ia ioe i mea na ou taʻua. Peitaʻi na ia faapea mai: “Ua leai se mea e mafai, ua ou matua. O ā manatu o laʻu ʻaulotu ma loʻu aiga?” Na ou faapea atu: “Ae o le ā le finagalo o le Atua?” Na ia iloa e saʻo oʻu manatu, ma na ou vaaia ona foliga faanoanoa. Ae e foliga mai, e lē o iā te ia le lototele e fai ai se suiga.
E lē galo iā te aʻu le taimi na manaʻo ai laʻu tane e ma te ō i le sauniga. Na auai i le sauniga i le taimi muamua ina ua silia ma le 80 ona tausaga, ma e leʻi toe misia lava se sauniga. Na ia suʻesuʻeina le Tusi Paia ma amata ona talaʻi. Ou te manatua le tele o taimi mananaia na ma galulue faatasi ai i le talaʻiga. Na maliu o ia a o toe lua masina oo i le aso o lona papatisoga.
Felisa: Na tetee oʻu uso lāiti e toʻatolu iā te aʻu, ina ua amata ona ou auauna iā Ieova. Ae mulimuli ane, na o latou taliaina le upu moni. O se tasi lenā o faamanuiaga sili i loʻu olaga. Talu mai lenā taimi, ua matou olioli faatasi ma talatalanoa e faatatau i lo matou Atua pele o Ieova, ma lana Afioga! O lea, ua autasia i matou e tapuaʻi iā Ieova. *
^ pala. 29 Ua 87 tausaga o Araceli, o Felisa e 91, ma Ramonie 83. O loo latou auauna pea ma le faamaoni iā Ieova. Na maliu Lauri i le 1990 a o faamaoni pea iā Ieova.


text:
O le faamatuu nofoaafi ua iu piki nisi saosaoa, ina faamaualuluga tatou e tuuina atu lenei lomiga fou.
O lenei lomiga faatulagaina e le sui Google toe, o loo tupu lenei mea ona o loo i ai mea e le mafai ona pulea o tatou lava. ae toe, e galue.
O le isi suiga o nisi e filifilia i shortcodes, e mafai ona e faitauina le pepa faaleleia tele i le sootaga o nei:
lagolago Shortcode i Transposh wordpress plugin
O le suiga autu e aofia ai le faaopoopo
[tpe] shortcode lea na faaopoopo i luga o le matutua
[].
O lenei tulafono o loo faaaogaina mo le tagata lava tulafono laiti enclosing, lea e le tatau ona tapunia le pine, ona o lenei a faaaliga e taofia ai i wordpress lea ua mafua ai
le code parsing e alu berserk ina ua palu faatasi o le tagata lava ia-ia lafo ma faaiu shortcodes.
foʻi, e leai se manaomia o le faamaoti
="y" se isi, nei
[tpe mylang] le a galulue lava ma galuega faatino:
sm
Matou te uunaia outou e faaleleia, ma olioli i lenei lomiga fou.


text:
OLAN LT, UABPepa pisinisi tafailagi
OLAN LT, UAB
Biofuels, Briquettes suauu, Faatulagaina, Faaumaina panels, Fafaga lotoa +28
Lōmiga
I-V 9:00-17:00
OLAN LT, UAB
Tusi faamaonia
Faafanua
Gaoioiga vaega
Biofuels, Briquettes suauu, Faatulagaina, Faaumaina panels, Fafaga lotoa, Fausiaina, esetete moni, Fodder, Gaosi stone, Granules, Maa, Maʻamaʻa, Malosiaga ma punaoa faalenatura, Mea faaumaina, Mea fale, Meaai manu, Minerale, Mum ¯ u mautu, Oloa stone, Oloa tau fefaatauaiga, Paving galuega, Penisini, Poloka fale, Products sima, Products stone, Punaoa faalenatura, Quarries, Road fausiaina, Stoneware, Teuteu stone, Toega stone, Vaaiga, Vaeluaina stone, Wall panels
Qr code
vCard
Website
Igoa nofoaga: UAB OLAN LT - prekyba granitine skalda, akmens gaminiais, trinkelėmis.


text:
LE OLOMATAMATA NU. 2 2016
Aiseā na Puapuaga ma Maliu ai Iesu?
O ā aogā e te maua ona o le maliu o se tasi i le pe ā ma le 2,000 tausaga ua mavae?
Pe na Tupu Moni Lava?
Aiseā e faapea atu ai e moni tala o loo taʻua i tusi o Evagelia e faatatau iā Iesu?
Aiseā na Puapuaga ma Maliu ai Iesu?
E faapefea ona e maua aogā mai i lona maliu?
Pe e Tatau i Kerisiano Ona Tapuaʻi Atu i ni Nofoaga Paia?
O le tele o lotu autū i le lalolagi e iai a latou nofoaga paia mo tapuaʻiga. Pe e aogā le tapuaʻi atu i ia nofoaga paia?
Utagia o Lapataʻiga e Faasaoina ai Lou Ola!
O valoaga i le Tusi Paia ua taʻu mai ai faailoga manino o le mala o loo faaloloʻi mai. Po o le a e gaoioi e tusa ai ma na faailoga?
Mataupu ma Fuaiupu—O Ai na Tuuina i le Tusi Paia?
Aiseā na lauiloa ai lenei faiga o le faafuainumera o mataupu ma fuaiupu o le Tusi Paia?
O le ā le Manatu o le Tusi Paia?
Pe e tatau ona e popole e faatatau i le Tiapolo?
Isi Mataupu
Pe sa Maliu Iesu i Luga o se Koluse?
E manatu le toʻatele, o le koluse o se faailoga masani o le faa-Kerisiano. Pe e tatau ona tatou faaaogāina i tatou tapuaʻiga?


text:
FA’ATALI FAAIUGA FA’AMASINOGA MATAUPU FAASAGA ALI’I FAIFEAU
O le aso 3 Aokuso lea ua faamoemoe le faamasinoga maualuga, e tuuina mai ai sana faaiuga pe latou te taliaina le maliliega lea ua sainia e le malo ma le alii Faifeau ia Rev. Aliioaiga Filoiali’i, ona o le faalavelave na lavea ai se teineititi i le taavale a le faifeau i le 2010, ma i’u ina maliu ai o ia.
Na faailoa e le faamasino sili i loia i le vaiaso nei e faapea, o le aso lea o le a tuuina mai ai se faaiuga a le faamasinoga pe latou te taliaina le maliliega ua faia, pe afai e maea ona tapena e le Ofisa Faanofovaavaaia sa latou ripoti e uiga i lenei mataupu.
O Rev. Ali’ioaiga sa mua’i tuuaia e le malo i le moliaga mamafa o lona faafoeina lea o se taavale i se auala faatamala, ma i’u ina maliu ai se isi tagata, o lea moliaga e mafai ona faasala ai se tasi i le toese mo le umi e le sili atu i le 5 tausaga, pe faasala foi i se salatupe e le sili atu i le $5,000, poo le faasala foi i faasalaga uma ia e lua, ae i lalo o le maliliega lea ua latou sainia ma le malo, ua ia tautino ai, e le tete’e o ia i le moliaga muamua lea ua toe suia e le malo, o lona faafoeina lea o se taavale i se auala faatautala, ma i’u ina manu’a ai se isi tagata, mulimuli ane maliu ai o ia.
O le tuuaiga a le malo lea ua tautino le ua molia e le tete’e i ai o ia, o se solitulafono o le vaega A i solitulafonio mama, ma e mafai ona faasala ai se tasi i le toese mo le umi e le sili atu i le tausaga, pe faasala foi i se salatupe e le sili atu i le $1,000, poo le faasala foi i faasalaga uma ia e lua.
I le tautino atu ai o Rev. Aliioaiga e le tete’e o ia i le tagi a le malo, sa ia tautino ai i le faamasinoga e faapea, i se taimi o le aso 19 Setema 2010, sa ia faafoeina ai lana taavale i se auala faatautala, ma ua ia le amanaiaina ai le saogalemu o le tamaitai o Sesilia Teva ma i’u ina manu’a tigaina ai o ia, mulimuli ane maliu o ia ona o manu’a tuga sa a’afia ai o ia.
Na faailoa e le alii faamasino sili ia Rev. Filoialii, tusa lava pe ua ia fai mai e le tete’e o ia i le tagi a le malo, peitai afai e sauni le faamasinoga e tuu atu lana faasalaga, e tutusa lava le faasalaga o le tali e le tete’e ma le faasalaga o le tali ioe i le moliaga sa faia faasaga ia te ia.
O le a saoloto itu e lua o lenei mataupu e finau atu i le faamasinoga, mo se faasalaga mama mo le alii faifeau, peitai ua malamalama le ua molia ma iloa, tusa lava pe finau atu loia i le faamasinoga mo se faasalaga mama mo ia, e pule le faamasinoga pe talia pe teena ia talosaga.
Ua ia malamalama foi, afai e tuuina atu se faasalaga a le faamasinoga ia te ia ae le tau ai lona loto, e le mafai ona toe suia lana tali e le tete’e ua tuuina atu i le faamasinoga.
E tusa ai ma faamaumauga a le faamasinoga o loo taua ai e faapea, o le tamaitai lea na aafia i le faalavelave lenei, sa savavali ma lana uo i luga o le auala i Faleniu, a’o aga’i atu le ta’avale a le alii faifeau ma taia ai o ia i le pito i luma.
I le ulua’i iloiloga o le mataupu lenei i luma o le faamasinoga faaitumalo, na faailoa ai e le tamaitai leoleo o Lt. Malia Leiato i le faamasinoga e faapea, e i le va o le 25 ma le 35 maila na alu ai le taavale a le ua molia, le ituaiga o le Ford F-150, ma taia ai le tamaitai o Siselia ao sauni e kolosi le isi itu o le auala.
Na faanatinati atu le tamaitai na manu’a i le falema’i peita’i i ni nai aso mulimuli ane ai sa maliu ai loa o ia.
O loo tumau pea poloaiga o loo tatala ai Rev. Filoialii i tua e faatali ai le aso lea ua faamoemoe e toe fofogaina ai lana mataupu i luma o le faamasinoga.
O le afioga i le alii faamasino sili ia Michael Kruse sa faafoeina lenei mataupu, i le lagolagosua a afioga i alii faamasino lagolago ia Logoai Siaki ma Faamausili Pomele.
O le alii loia ia Fiti Sunia o loo tulai mo le alii faifeau ae o Cabel Poag o loo tulai mo le itu a le malo.


text:
O se Elemeni Ofoofogia
Ua taʻua i le tusi Nature’s Building Blocks: “E leai se vaega ninii po o elemeni e sili atu ona tāua mo le ola nai lo o le kaponi.” O vala eseese o le kaponi e mafai ai ona pipii faatasi pe pipii faatasi ma isi elemeni, ma faia aʻe ai le faitau miliona o tuufaatasiga o kaponi ma isi elemeni, ua mauaina e ala i suʻesuʻega, pe faia aʻe foʻi e ala i tuufaatasiga o isi elemeni.
E pei ona taʻua i na faamatalaga, e mafai ona tuufaatasi kaponi taʻitasi ma faia aʻe ai mea e foliga mai e pei o ni filifili, tafatolu, mama, paipa, ma ni mea manifinifi ma mafolafola e pei o ni pepa. O le mea moni, o le kaponi o se elemeni ofoofogia!
TAIMANE
E faia aʻe piramita (pyramids) i kaponi taʻitasi, ma atili ai ona malō lona fausaga, ma avea ai le taimane o se minerale e sili ona malō. O se taimane e lelei atoatoa, e faia aʻe i se kaponi e pipii faatasi ona vaega.
GRAPHITE
O kaponi eseese e matuā pipii faatasi, ae e faatulaga e pei o se faaputuga o pepa lea e faigofie ai ona see ese. Ona o lenei vala, o le graphite e mafai ona faaaogā i vailaau ina ia faigofie ai ona faamaseesee se mea, ma o se vaega autū i le faia o le mata o le penitala. *
GRAPHENE
O ni kaponi eseese e pipii faatasi e foliga e pei o se uaea valavala, e iai ni pūpū e taʻi ono ona pito. O le graphene e sili atu le malosi nai lo o le uʻamea pe a memeʻi. E ono iai ni vaega ninii o le graphene i se laina e tasi po o ni laina se tele e tusia i se penitala.
FULLERENES
O nei vaega ninii o kaponi e pipii faatasi e foliga e pei o ni polo matuā ninii po o ni paipa e taʻua o nanotubes. E fua nei fausaga o kaponi i nanometer. O le nanometer e tusa ma le tasi vaepiliona i le mita le umī.
MEAFAIOLA
O le minerale o le kaponi e faia aʻe ai sela eseese lea e maua ai laau, manu ma tagata. O le kaponi o se elemeni e maua i vailaau eseese e pei o carbohydrate, fat, ma amino acid, lea e maua i meaola uma.
“O ona [Atua] uiga lē vaaia, . . . ua mafai ona vaaia i mea na faia.”—Roma 1:20.
^ pala. 7 Tagaʻi i le mataupu “Does Anyone Have a Pencil?” i le lomiga o le Awake! Iulai 2007


text:
LE MANATU O LE TUSI PAIA
Lotofaafetai
E tele aogā i le tino, mafaufau, ma faalogona ona o le faaalia o le lotofaafetai, o se uiga e manaʻomia ona avea ma vaega o le olaga i aso faisoo.
E faapefea i le lotofaafetai ona saosaolaumea i lou mauaina o le fiafia ma le soifua mālōlōina?
LE MANATU FAASAIENISI
Na taʻua i se mataupu i le Harvard Mental Health Letter, “e iai le fesootaʻiga o le lotofaafetai i le mauaina o le fiafia moni. E fesoasoani foʻi le lotofaafetai i le mauaina o faalogona mautinoa, maua le fiafia i mea lelei na tutupu, faaleleia ai le soifua mālōlōina, feagai ai ma faigatā, ma atiaʻe ai ni faauōga māfana.”
MANATU O LE TUSI PAIA
Ua faalaeiauina i tatou i le Tusi Paia ina ia atiaʻe le uiga o le lotofaafetai. Na faataatia e le aposetolo o Paulo se faaaʻoaʻoga lelei i lea vala, na ia tusi ʻia faaalia lo outou loto faafetai.’ O se faataʻitaʻiga, na ia ʻfaafetai e lē aunoa i le Atua’ i le auala na talilelei mai ai isi i le feʻau na ia folafola atu. (Kolose 3:15; 1 Tesalonia 2:13) O le mauaina o le fiafia moni e lē lava le tau ina faapea atu faafetai mai i lea taimi i lea taimi, ae maua mai i le iai o le uiga lotofaafetai. O le iai o lenei uiga, e puipuia ai i tatou mai le soona faatāuaina o i tatou lava, matauʻa, ma le teuloto o le ita, lea e ʻalofia ai i tatou e tagata ma aveesea ai lo tatou fiafia i le olaga.
Ua faataatia e Lē na foafoaina i tatou se faaaʻoaʻoga lelei i le faaalia o le lototalisapaia, e oo lava i tagata faatauvaa. Ua taʻua i le Eperu 6:10: “E lē amiolētonu le Atua e na te lē faagalogalo ai la outou galuega, ma le alofa ua outou faaali mai i lona suafa.” Ioe, i le silafaga a Lē na foafoaina i tatou o se mea lē tonu le lē faaalia o le uiga lotofaafetai.
“Ia olioli pea. Ia faafetai i mea uma lava.”
—1 Tesalonia 5:16, 18.
E faapefea i le lotofaafetai ona faaleleia a tatou faiā ma isi?
MEA NA TUTUPU
Pe a tatou faaalia le lotofaafetai mo se meaalofa, se faamatalaga agalelei, po o se fesoasoani, e lagona ai e lē na aumaia lenā meaalofa le talisapaia ma le faatāuaina o ia. E oo lava i tagata e lē masani, e latou te talilelei i ē faafetai atu iā i latou mo le faia o se gaoioiga agalelei, e pei o le tatalaina o le faitotoʻa.
MANATU O LE TUSI PAIA
Na fetalai Iesu Keriso: “Ia outou foaʻi atu pea, ona foaʻi mai lea o tagata iā te outou. Latou te sasaa ifo i o outou ʻie pulupulu ni fua lelei, ua lolomi, ma lūlūina, ma ua tumu.” (Luka 6:38) Seʻi manatu i le faaaʻoaʻoga a Rose, o se teine logonoa i Vanuatu, o se motu i le Pasefika i Saute.
Na auai Rose i sauniga faa-Kerisiano a Molimau a Ieova ae e lē tele ni aogā na ia maua mai ai, talu ai e lē malamalama o ia po o se isi i le faapotopotoga i le gagana fai taga. Ina ua asiasi atu i le faapotopotoga se ulugalii e iai le tomai i le gagana fai taga ma iloa le faafitauli, na la amataina ai loa se vasega e aʻoaʻoina ai le gagana fai taga. Sa matuā lotofaafetai Rose. Na ia faapea mai: “Ua ou fiafia i le iai o ni aʻu uō e alolofa iā te aʻu.” O se faamanuiaga sili mo le ulugalii na fesoasoani iā Rose, le vaaia o lona lotofaafetai ma ua fai ni ona sao i sauniga. E matuā talisapaia foʻi e Rose taumafaiga a isi e aʻoaʻoina le gagana fai taga, ina ia mafai ai ona latou fesootaʻi.
“O lē e ofoina mai iā te aʻu [le Atua] le faafetai e fai ma ana taulaga, o ia lea e na te faamamaluina aʻu.”
—Salamo 50:23.
E faapefea ona e atiaʻe le uiga o le lotofaafetai?
MANATU O LE TUSI PAIA
E iai le sootaga o o tatou faalogona ma o tatou manatu. Na taʻua e le tusitala o le Tusi Paia o Tavita i lana tatalo i le Atua: ʻNa ou mafaufau loloto i au galuega uma lava; na ou naunau foʻi e mafaufau pea i galuega a ou aao.’ (Salamo 143:5) Na manatunatu loloto Tavita i mea na faia e le Atua mo ia. Na mafai ona ia faaalia le uiga lotofaafetai ona o lona mafaufau loloto e lē aunoa i ala o le Atua, o se masaniga sa ia atiaʻe i lona olaga atoa.
Ua aumaia i le Tusi Paia le fautuaga lelei lenei: ʻO mea uma ua moni, o mea uma e faatupu ai le lotofiafia, o mea uma ua taʻuleleia, o amioga lelei uma lava ma mea e viia ai se tasi, ia faaauau ona manatunatu i nei mea.’ (Filipi 4:8) O le faaupuga “ia faaauau ona manatunatu,” ua toe faamamafa mai ai le manaʻoga ina ia faaauau pea ona tatou manatunatu loloto, lea e fesoasoani iā i tatou ina ia atiaʻe le uiga lotofaafetai.
“O manatunatuga loloto o loʻu loto o le malamalama lea.”
—Salamo 49:3.


text:
Mataupu 9
Ua oo mai i le pogisa le siufofoga o Keriso ma tautino mai le faaumatiaina o le toatele o tagata ma aai e tele ona o lo latou amioleaga—Ua ia tautino mai foi lona paia, ma fetalai mai ua faataunuuina le tulafono a Mose, ma valaauina tagata ia o mai ia te ia ma faaolaina. E tusa o le 34 T.A.
1 Ma sa oo ina faalogoina se aleo i totonu o e uma o nonofo i le lalolagi, i luga o lenei laueleele atoa, ua tutulu mai:
2 Oi talofa, oi talofa, oi talofa i lenei nuu; aoi talofa i tagata uma o le eleele atoa vagana ai ua latou salamo; ona ua eata le tiapolo, ma olioli ana agelu, ona o le fasiotia o atalii ma afafine lalelei o loʼu nuu; ma o lo latou amioletonu ma a latou mea inosia ua latou pauu ai!
3 Faauta, o lena aai tele o Saraʼemila ua ou susunuina i le afi, faatasi ma ona tagata.
4 Ma faauta, o lena aai tele o Moronae ua ou faia ia faagotoina i le loloto o le sami, ma faamalelemo ona tagata.
5 Ma faauta, o lena aai tele o Moronaea ua ou ufiufiina i eleele, faapea ma ona tagata, e natia ai a latou amioletonu ma a latou mea inosia mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
6 Ma faauta, o le aai o Kilikala ua ou faia ia faagotoina, ma ina ia tanumia ona tagata i le loloto o le eleele;
7 Ioe, ma o le aai o Onaea ma ona tagata; ma le aai o Mokuma ma ona tagata; ma le aai o Ierusalema ma ona tagata; ma ua ou faia ia alu ae avai e suitulaga ai, e natia ai lo latou amioleaga ma a latou mea inosia mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
8 Ma faauta, o le aai o Katianeti, ma le aai o Katiomina, ma le aai o Iakopo, ma le aai o Kimikimino, o ia aai uma ua ou faia ia faagogotoina, ma faia amauga ma vanu e suitulaga ai; ma o o latou tagata ua ou tanumiaina i le loloto o le eleele, e natia ai lo latou amioleaga ma a latou mea inosia mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
9 Ma faauta, o lena aai tele o Iakopukata, lea sa aina e tagata o le tupu o Iakopo, ua ou faia ia susunuina i le afi ona o a latou agasala ma lo latou amioleaga, lea sa silisili atu i luga o le amioleaga o le eleele atoa, ona o lo latou afasiotiga tagata ma faapotopotoga faalilolilo; ona o i latou na lepetiaina le filemu o lou nuu ma le malo o le laueleele; o lea ua ou faia ai ia susunuina i latou, e efaaumatia ese ai i latou mai luma o ou mata, ina ia le toe oo mai ia te au toto o perofeta ma le au paia e faasaga ia te i latou.
10 Ma faauta, o le aai o Lamana, ma le aai o Iosa, ma le aai o Kato, ma le aai o Kisakumena, ua ou faia ia susunuina i le afi, faatasi ma o latou tagata, ona o lo latou amioleaga i lo latou tutulieseina i fafo o perofeta, ma lo latou fetogia o i latou o e na ou auina atu e tau atu ia te i latou e uiga ia latou amioleaga ma a latou mea inosia.
11 Ma talu ai ona sa latou tutulieseina i latou uma i fafo, ina seia leai se e amiotonu e i ai i totonu i a te i latou, o lea na ou auina mai ai i lalo le aafi ma faaumatia ai i latou, ina ia natia lo latou amioleaga ma a latou mea inosia mai luma o ou mata, ina ia le toe tagi mai ia te au emai le eleele toto o perofeta ma le au paia o e na ou auina atu ia te i latou, e faasaga ia te i latou.
12 Ma e atele faaumatiaga tetele ua ou faia ia oo mai i luga o lenei laueleele, ma i luga o lenei nuu, ona o lo latou amioleaga ma a latou mea inosia.
13 E, outou uma e ua afaasaoina ona ua sili atu lo outou amiotonu nai lo i latou, pe tou te le foi mai nei ea ia te au, ma salamo ia outou agasala, ma liliu, ina ia ou efaamaloloina outou?
14 Ioe, e moni ou te fai atu ia te outou, afai tou te ao mai ia te au, o le a outou maua le eola faavavau. Faauta, ua faaloaloa atu ia te outou lou ilima alofa mutimutivale, ma o soo se tasi e sau, o ia lea o le a ou taliaina; ma amuia lava i latou o e e o mai ia te au.
15 Faauta, o Au o Iesu Keriso, le Atalii o le Atua. O au na afoafoaina le lagi ma le lalolagi, ma mea uma o i ai. O au na ou i ai faatasi ma le Tamā mai le amataga. eO au ua ou i ai i totonu o le Tamā, ma le Tamā i totonu o au; ma o au ua faamamaluina ai e le Tamā lona suafa.
16 Na ou sau i ou lava tagata, ma sa ale talia au e ou lava tagata. Ma ua faataunuuina ai tusitusiga paia e faatatau i lou sau.
17 Ma o le toatele o i latou o e ua latou talia au, o i latou ia ua ou atuu atu i ai ia avea ma atalii o le Atua; ma o le a faapea lava ona ou tuuina atu i le toatele o i latou o e e talitonu i lou igoa, aua faauta, o au e oo mai ai le etogiola, ma o au ua faataunuuina ai le itulafono a Mose.
18 O au o le amalamalama ma le ola o le lalolagi. O au o le eAlefa ma le iOmeka, le amataga ma le gataaga.
19 Ma ia outou ale toe osia mai ia ia te au se taulaga i le faamaligiina o le toto; ioe, o a outou taulaga ma a outou taulaga mu ia faauma ese, ona o le a leai ni a outou taulaga ma ni a outou taulaga mu o le a ou taliaina.
20 Ma ia outou osi mai mo se ataulaga ia te au le loto momomo ma le agaga salamo. Ma o soo se tasi e sau ia te au ma le loto momomo ma le agaga salamo, o ia lea o le a ou epapatisoina i le afi ma le Agaga Paia, e pei lava ona papatisoina sa Lamanā i le afi ma le Agaga Paia, i le taimi o lo latou liliu mai ona o lo latou faatuatua mai ia te au, ae sa latou le iloaina.
21 Faauta, ua ou sau i le lalolagi e aumai le togiola i le lalolagi, e laveai le lalolagi mai le agasala.
22 O lea, soo se tasi e asalamo ma sau ia te au e pei o se etamaitiiti, o ia lea o le a ou talia, ona ua faapea i latou o le malo o le Atua. Faauta, e mo i latou ia na ou ituuina ai i lalo lou ola, ma ou toe avea ai i luga; o lea ia outou salamo ai, ma o mai ia te au outou tuluiga o le lalolagi, ma faaolaina ai.


text:
Tala o le Vaifanua
TOE FONO LOIA A LE AIGA O HALECK MA LOIA LE INITERIA
O se vaitaimi o lenei masina, ua fa’amoemoe e toe fono ai loia a le Ofisa o le Initeria ma loia a le aiga o Haleck, e tusa ai ma se tagi na fa’aulu e le aiga o Haleck, i le masina o Aperila, i luma o le fa’amasinoga feterale i le laumua i Uasigitone, mo se fa’atagana e mafai ai ona o latu galuea’iina le fanua lea o lo o i Ottoville, ua ta’ua o le Naumati.
O le amataga o lenei vaiaso na fa’aulu ai e le loia a le Initeria, o Michelle Lo, mo ni aso fa’aopoopo e mafai ai ona tu’uina mai sa latou tali e tusa ai ma le tagi a le aiga o Halecks, lea na fa’aulu ia Aperila 5, 2012, ae na fa’ato’a taulimaina e le loia a le Initeria i le aso 10 o Aperila, ae o le 11 o le masina nei, e tatau ona fa’ao’o mai ai sa latou tali.
O lo o talosagaina e loia a le Initeria ia le fa’amasinoga, pe mafai ona fa’ao’o mai le latou tali ae e le’i o’o ia Iulai 11.
O suafa o lo o aofia i le itu tagi, e aofia ai Cathie Haleck-Paala, David Otto Haleck, Ernest Haleck ma Otto Vince Haleck Jr.
O le o lo o fa’asaga i ai le tagi, o le Failautusi o le Interia, o Kenneth L. Salazar.
Ua mafua ona faaulu le tagi a le aiga o Haleck, ona ua fiu e talosaga sa latou pemita e amata ai galuega i le fanua o le Naumati, lea o lo o i Ottoville, ae peita’i, e te’ena lava e le malo o Amerika Samoa. O le fanua foi lea sa taumafai le malo o Amerika Samoa, i tausaga ua tuana’i, e fa’atau mai mai i le aiga o Haleck.
O lo o finau le aiga o Haleck, tauala atu i le latou tagi, ina ia u’unaia le Ofisa o le Initeria ina ia fa’atonu le malo o Amerika Samoa e fa’atau le fanua mai i le aiga o Haleck, a leai, ona tatalaina mai lea o le fa’atanaga mo pemita e mafai ai ona faia galuega i luga o le fanua.
FA’AMAVAE LOLO MOLIGA MAI I LE DBAS
O le aso 23 o Me, sa tusia ma fa’ao’oina atu ai e le susuga Lolo Letalu Matalasi Moliga, lea na avea ma peresetene o le Faletupe o Atina’e a Amerika Samoa, sana tusi fa’amavae i le ta’ita’ifono o le faletupe, le susuga Malemo L. Tausaga. Na ta’ua i lea tusi, o le aso 30 o le masina nei, ua fuafua e faamuta ai le tautua a le susuga Lolo, i totonu o le Faletupe.
Na tusia ai fo’i e Lolo ma ia faauluina le suafa o le susuga Jason Betham, e avea ma le peresetene fou o le Faletupe, atoa ai ma le suafa o le faletua ia Iutita Galea’i e avea ma sui peresetene o le faletupe.
O le susuga Lolo, sa avea ma peresetene o le Senate ae e le’i filifilia e avea ma peresetene o le Faletupe. Ae ona o lona alo atu i kemupeni mo le tofi Kovana i le palota o loma nei, ua fa’apea ona fa’ama’amulu ai Lolo mai i le tofi peresetene o le DBAS.
FA’ATAUTAIA DYWA POLOKALAMA MO FANAU FA’AU’U
“E LELE LE TOLOA AE TOE MA’AU MAI I LE VAI”
O le aso ua fuafua e fa’afoe ai e le Ofisa o Tama’ita’i ma Fanau Talavou (DYWA), ia se polokalama mo fanau talavou uma, na toa’i fa’au’uina mai i a’oga maualuluga, i fa’au’uga na se’i mavae atu, i le Fale Laumei i Utulei.
O lenei polokalama, ua fa’aautuina o le “E lele le Toloa, ae toe ma’au mai i le vai”. Ma o le fa’amoemoega o lenei polokalama, o le sauniuni o fanau talavou o le teritori, e fetaia’i ma tulaga o le lalolagi, pe a malaga atu i atunu’u i fafo mo le fa’aauauina o a’oa’oga, e pei ona saunoa i ai le sui Faatonusili o le DWYA, le susuga Pa’u Roy T. Ausage.
O i latou ua fa’amoemoe e avea ma fofoga o lenei polokalama, e aofia ai le tama’ita’i foma’i ia Dr. Faofua Faatoafe mai i le Kolisi Tu’ufa’atasi o Amerika Samoa fa’apea le susuga Leiataua Leuga A. Turner, le Fa’atonusili o le DYWA.
O lo o tatalaina le avanoa mo so’o se fanau fa’au’u e fia auai i lenei polokalama ma e amataina i le 7:30 i le taeao nei.
FA’AMANATU LE 114 TAUSAGA TUTO’ATASI O TAGATA FILIPAINA I TOTONU O AMERIKA SAMOA
O le afiafi a taeao, ua fa’amoemoe e fa’ataunu’uina ai se fa’atasiga tele, i le Samoa Sports Center (Bowling Alley) i Tafuna, mo tagata Filipaina o lo o aumau i totonu o Amerika Samoa, e fa’amanatu ai le 114 tausaga talu ona tuto’atasi lo latou malo.
E ui ina o le aso tonu o lenei aso fa’apitoa, o le aso 12 o le masina nei, ae peitai, ua a’e se manatu i tagata Filipaina i totonu o Amerika Samoa, e faia la latou fa’atasiga i le aso a taeao.
E tusa ai ma se fa’asalalauga o lo o i totonu o lenei nusipepa, o lo o ta’ua ai e fa’apea, o nisi o vaega o lenei polokalama taua, e aofia ai se fa’aaliga o tu ma aganu’u Filipaina, e ala i pesepesega ma siva, fa’aaliga taumafa Filipaina fa’apea o latou la’ei.


text:
Tala o Fa’amasinoga
MOLIA SE ALI’I NA SOLA MA SE TAGA APA ‘CHIPS’
O le alii lea na sola ma le taga pepa o lo o i ai apa chips a le fanau a le tamaitai sa avea ma sana uo teine, sa ia taua i leoleo e faapea, na mafua ona ia faia lea tulaga o ana mea ula lava, ae maise ai foi, e tago atu i totonu o apa chips e leai ni mea o i ai, o lea na ia toe tia’ia ai le tagapepa.
Na taua e le fafine na tagi i leoleo e faapea, a’o nofonofo ma nisi o ana uo i luma o le kamupani i le Aso Lulu na te’a nei, sa tei ina ua savali atu le alii o Laniselota Fiti ma u’u le taga pepa o lo o i ai apa chips a lana fanau sa taatia i ona luma, ona oso lea i le pasi.
Na faailoa e le fafine i leoleo, o le alii lea na alu ma lana pepa faatau e ulupoo, peitai ina ua taofi e leoleo le pasi sa vaaia ai e toalua ulupoo o lo o i ai, o lea na faatonu ai e leoleo ulupoo uma ia e toalua ina ia latou o i le ofisa o leoleo.
Ina ua taunuu i le ofisa o leoleo, na agai atu le fafine sa tagi ma faasino le ulupoo na sola ma lana faatau.
Ina ua fesiligia e leoleo le alii o Fiti, sa ia faailoa ai e lua ana fagu valima sa inu i le afiafi lea.
Ua tatala i tua Fiti mai le toese ma le poloaiga a le faamasinoga, ua faasa ona toe taumafai e faafesootai le tamaitai sa tagi i lenei mataupu.
NOFOVA’AVA’AIA TAMA’ITA’I NA FA’AO’OLIMA I SE TINA MATUA MA LANA TAMA
O le au tama’ita’i e to’atolu lea na tu’uaia e le malo i lo latou fa’ao’olima i se tina matua ma sana tama, ua faanofovaavaaia mo le ta’i tausaga, i lalo o poloaiga e ao ona latou usita’i, ina ua ta’usala i latou i le moliaga mama o le fa’atupu vevesi i nofoaga faitele.
O nisi o poloaiga ua tu’uina atu e le fa’amasinoga ia Leaniva Saifoloi, Sarai Lemalu ma Talaleu Fanene, e aofia ai le fa’asa ona o latou toe taumafai e fa’afeso’ota’i i laua na aafia i lenei mataupu, aua nei o latou toe soli se tulafono, ma ia latou totogia se salatupe e tai $150 a le tagata.
Na ulua’i tu’uaia e le malo i latou nei i le fa’ao’olima i le tulaga tolu fa’apea ai ma le fa’atupu vevesi i nofoaga faitele, ae i le mae’a ai o le latou fa’amasinoga, na ta’usala ai i latou i le moliaga o le fa’atupu vevesi i nofoaga faitele.
O le fa’alavelave na mafua mai ina ua o’o atu i latou nei i Nu’uuli (Coconut Point), ae na fa’ailoa atu e le tina matua, e le mafai ona paka le latou ta’avale i luga o le fanua i Coconut Point, peita’i na avea ma itu na fa’asaga atu ai le au ula ia ma fa’ao’olima i le olomatua ma lana tama, e pei ona taua e le malo.
TUU ATU MALO SE OFO MO REV. FILOIALI’I
Ua tauaaoina nei e le ali’i faifeau ia Rev. Ali’ioaiga Filoiali’i ma lana loia se ofa mai le malo, ina ia faamuta ai le mataupu e pei ona tu’uaia ai o ia, ona o le faalavelave lea na manu’a ai se teineititi e 12 tausaga ia Setema 19, 2010, ma i’u ina maliu ai ina ua tuana’i aso e 11.
Na talosagaina e le loia a Rev. Filoialii, o Fiti Sunia, se avanoa e toe tolopo ai lenei mataupu, aua se avanoa la te talanoa ai ma le ua molia e uiga i le ofa lea ua tuuina atu e le malo.
O Rev. Filoiali’i o lo o avea ma Feagaiga taulagi a le EFKAS i Faleniu, o lo o tuuaia i le moliaga mamafa o le ave ta’avale fa’atamala ua mafua ai ona o’o le maliu i se isi tagata, o se faasalaga e mafai ona faasala ai se tasi i le toese, i le silia ma le lima tausaga, po o se salatupe e le silia ma le $5,000, po o faasalaga uma e lua.
I faamaumauga a le faamasinoga o lo o taua ai e faapea, o le teineitiiti ua maliu na savavali ma sana uo i i luga o le auala i Faleniu i le aso 19 o Setema 2010, a’o saoasaoa atu le ta’avale, a le ua molia, ma lavea ai le teineitiiti, ma fa’anatinati atu ai i le falema’i ma i’u ina maliu ai o ia.
O le vaiaso fou lea ua toe tolopo i ai lenei mataupu.
TAU SAILI SE FA’ALILIUUPU A SE ALI’I FILIPAINA O LO O LOKA I LE TOESE
O le faafitauli numera tasi o lo o feagai ma se alii mai Filipaina, lea o lo o taofia i le toese i Tafuna, ona o tu’uaiga o lona tagofia o itutinosa o se tamaitai, o le tau sailia o se faaliliu upu e fesoasoani i taualumaga o lona faamasinoga.
I le iloiloga a le alii o Victor Liwan Tacloloy i le vaiaso nei, na faailoa ai e lana loia i le faamasinoga, ua maea ona tuuina atu e le malo sa latou ofa mo Victo, peitai ua telegese lenei mataupu, ona o le tuai ona maua o se fa’aliliu upu.
Na talia e le alii faamasino sili lagolago ia Lyle L. Richmond le talosaga a le tamaitai loia o Leslie Cardin ina ia toe tolopo le iloiloga a Victor i le vaiaso nei, ina ia maua ai le avanoa e tau saili mai ai se faaliliu upu.
O l oo taofia pea Victor i le toese, e faatali ai le isi ana iloiloga i le Aso Gafua o le vaiaso fou.
Fai mai le malo, o se inugapia sa i ai le ua molia ma se tamaitai talavou ia Oketopa 2011, na afua mai ai tuuaiga faasaga ia Victor ina ua mae’a le inugapia, ae taumafai ai le ua molia e faia ni uiga mataga i le tamaitai lea, e aofia ai lona taumafai e tagofia ona itutinosa.


text:
ʻOA TAUTELE MAI I LE AFIOGA A LE ATUA | SALAMO 1-10
Ina ia Maua le Filemu ma Ieova e Ao Ona Tatou Faamamaluina Lona Alo o Iesu
Na valoia le faasagatau o tagata iā Ieova ma Iesu
Na valoia o le a teena e atunuu le pule a Iesu, ae o le a faaauau ona tausisi i a latou lava pulega
Na faataunuuina lenei valoaga a o iai Iesu i le lalolagi, ae o lona faataunuuga sili e tupu i o tatou aso
Na taʻua e le faisalamo ua soona mafaufau nuu i mea e lē aogā, o lona uiga e lē aogā ma e lē taulau a latou fuafuaga
E na o ē e faamamaluina le Tupu faauuina a Ieova, o le a maua le ola e faavavau
O le a faaumatia i latou uma e tetee i le Tupu Faa-Mesia
E mafai ona maua e se tasi le saogalemu ma le filemu, pe afai e na te faamamaluina le Alo o le Atua, o Iesu


text:
O le ā le Manufeʻai e Fitu Ona Ulu o Loo Taʻua i le Faaaliga Mataupu e 13?
Tali a le Tusi Paia
O le manufeʻai e fitu ona ulu o loo taʻua i le Faaaliga 13:1, ua faaata mai ai faigāmalo faapolotiki a le lalolagi.
E iai lana pule, le malosi ma se nofoālii, lea o loo faasino atu i se faigāmalo faapolotiki.
—Faaaliga 13:2.
E “pule i ituaiga, ma tagata, ma gagana, ma atunuu uma,” o lea e telē atu nai lo o se faigāmalo a se atunuu.
—Faaaliga 13:7.
O lenei manufeʻai e fitu ona ulu, ua tuufaatasia i ai vala eseese o manufeʻai e fa ia o loo taʻua i le valoaga a Tanielu7:
2-8, e aofia ai foliga e pei o se nameri, o vae e pei o se pea, gutu e pei o se leona ma seu e sefulu. O manufeʻai ia o loo taʻua i le valoaga a Tanielu, ua faailoa mai ai ni tupu patino po o faigāmalo faapolotiki na faasolosolo ona puleaina emepaea. (Tanielu 7: 17, 23) O lea la, o le manufeʻai lea o loo taʻua i le Faaaliga mataupu e 13, ua faaata mai ai se tuufaatasiga o faigāmalo faapolotiki i le lalolagi atoa.
Ua “alu aʻe mai i le sami,” ua faaata mai ai le anoanoaʻi o tagata o loo fesouaʻiina lea ua avea ma puna o malo faaletagata.
—Faaaliga 13:1; Isaia 17:12, 13.
Ua taʻua i le Tusi Paia, o le fuainumera po o le igoa o le manufeʻai
—666 —o le “numera a le tagata.” (Faaaliga 13:17, 18) O lenā faaupuga ua faaalia ai, o le manufeʻai o loo taʻua i le Faaaliga mataupu e 13, e māfua mai i tagata ae lē o se agaga po o temoni.
E ui e ono ioe malo i ni nai mea iti, peitaʻi ua latou tutū faatasi ma le maumauaʻi e faatumauina la latou pule nai lo o le lagolagoina o le pule o le Malo o le Atua. (Salamo 2:2) O le a tuufaatasi foʻi lo latou malosi e faasagatau atu i le ʻautau a le Atua lea e taʻitaʻia e Iesu Keriso iā Amaketo. Peitaʻi, o lenei taua e iʻu atu i le faaumatia o malo uma.
“Seu e sefulu ma ulu e fitu”
E iai numera o loo faaaogāina i se auala faafaatusa i le Tusi Paia. O se faaaʻoaʻoga, o le numera sefulu ma le numera fitu, ua faaata mai ai le atoatoa. O le auala e malamalama ai i le uiga moni o “seu e sefulu ma ulu e fitu” o le manufeʻai o le Faaaliga mataupu e 13, o le iloilo lea o le “faatusa o le manufeʻai” o loo faamatala mulimuli ane ai i le tusi o Faaaliga. O le manufeʻai e lanu mūmū sesega, e iai ulu e fitu ma seu e sefulu. (Faaaliga 13:
I se uiga talitutusa, o ulu e fitu o le manufeʻai o le Faaaliga 13:1, ua faaata mai ai malo e fitu: o nei malo autū sa pulea ma taulamua i le sauāina o tagata o le Atua ao faagasolo le talafaasolopito. E pei o Aikupito, Asuria, Papelonia, Metai ma Peresia, Eleni, Roma ma Amerika ma Peretania. Afai la e tatou te faapea atu o seu e sefulu e faaata mai ai le atoatoa o pulega a malo tutoʻatasi, tusa po o malo tetele po o malo lāiti, o lona uiga la o palealii e sefulu o loo i seu taʻitasi e faaalia ai o malo taʻitasi uma na iai le malosi e pule ai i le taimi lava e tasi faatasi ma le malo autū o loo pule, po o le malo malosi o le lalolagi i lenā taimi.
Faitau Atili
Po ua Tatou Ola i “Aso e Gata Ai”?
Seʻi iloilo pe faapefea i amioga ma uiga o tagata, ona faamaonia ai o loo tatou ola i “aso e gata ai,” e pei ona valoia mai i le Tusi Paia.